Adakah gagal lanjut subseksyen 4(5) SOSMA dirancang?

Oleh Zuhayati Yazid

BANGI, 21 Syaaban 1443H, Khamis – Adakah kegagalan meluluskan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) di Dewan Rakyat semalam perbuatan dirancang?

Persoalan itu ditimbulkan Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya susulan ketiadaan Ahli-Ahli Parlimen penting dalam kerajaan ketika undi belah bahagian.

Keputusan itu menyaksikan 84 Ahli Parlimen bersetuju manakala 86 lagi tidak bersetuju, dan seramai 50 Ahli Parlimen tidak hadir.

Aminuddin berkata, sekiranya benar dirancang, maka perkara itu sangat memalukan kerajaan sekarang, yang seolah-olah tidak mendapat kehormatan serta disanjung.

“Perkara ini sangat pelik dan tidak pernah berlaku apabila kerajaan nak selesai sesuatu akta tetapi ahli-ahli Parlimen tak datang.

“Kalau seorang dua kita boleh faham tetapi ramai agak pelik, yang tak hadir itu pula adalah individu-individu penting seperti Presiden UMNO dan juga Ahli Parlimen Pekan.

“Kita tidak tahu apa yang berlaku di belakang sana adakah ini tekanan kerajaan dan PN atau pun memang tidak disengajakan, sekiranya memang berlaku ia perkara yang sangat memalukan,” katanya ketika dihubungi Ismaweb.net, hari ini.

Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) telah dibentangkan Menteri Dalam Negeri, Datuk Seri Hamzah Zainudin di Dewan Rakyat, semalam.

Ketika menggulung usul itu, Hamzah berkata, peruntukan Subseksyen 4(5) Akta itu perlu dilanjutkan dan tempoh tahanan 28 hari dikekalkan, bagi memberi ruang masa yang cukup kepada pihak polis bagi melengkapkan siasatan kes-kes kesalahan keselamatan yang bersifat rumit dan kompleks.

“Tanpa subseksyen ini dilanjutkan, kualiti siasatan polis dikhuatiri akan terjejas kerana ia dibuat secara tergesa-gesa iaitu selama 24 jam sahaja untuk menjalankan siasatan, menyediakan kertas siasatan, melengkapkan kertas siasatan dan seterusnya mengemukakannya kepada Timbalan Pendakwa Raya untuk arahan selanjutnya,” katanya.

Mengulas lanjut, Haji Aminudin berkata, sekiranya keadaan berterusan kerajaan tiada pilihan, selain perlu membubarkan kerajaan.

Tambah beliau keadaan tersebut akan berterusan menyebabkan kerajaan tiada kredibiliti, sekali gus menjejaskan keadaan negara.

“Keadaan ini tidak mustahil akan berterusan dan menyebakan tiada kredibiliti dalam kerajaan.

“Ia juga boleh akan memberi kesan kepada keadaan ekonomi apabila pelabur-pelabur luar yang takut untuk ke negara sekali gus menjadikan ekonomi negara huru-hara,” katanya.


KKM syor kadar RMT RM2.50 dinaikkan

CYBERJAYA, 22 Zulhijjah 1443H, Jumaat – Kementerian Kesihatan (KKM) mencadangkan kadar Rancangan Makanan Tambahan (RMT) bagi murid sekolah rendah dinaikkan kepada RM4 di Semenanjung Malaysia dan RM5 di Sabah, Sarawak dan Labuan.

Menteri Kesihatan Khairy Jamaluddin berkata peruntukan Kementerian Pendidikan (KPM) sedia ada bagi RMT iaitu RM2.50 bagi murid di Semenanjung Malaysia dan RM3 di Sabah, Sarawak dan Labuan adalah tidak mencukupi untuk menampung perbelanjaan kos bahan mentah mengikut menu RMT.

“Ia bukan kesalahan KPM (kerana) peruntukan KPM tidak cukup. Ia juga berikutan peningkatan kos harga bahan mentah dan barangan lain dalam negara,” katanya pada sidang media selepas merasmikan Hematogenix Malaysia iaitu makmal penyelidikan klinikal onkologi pusat yang pertama di Malaysia, di sini hari ini.

Khairy berkata beliau akan mengemukakan syor agar peruntukan KPM bagi RMT ditingkatkan kepada Kabinet bagi memastikan murid mendapat makanan berkhasiat.

Menurut Khairy, berdasarkan pemantauan kepatuhan menu program RMT yang dijalankan Bahagian Pemakanan KKM dari Januari hingga Jun lepas, hanya 61 peratus sekolah dipantau mematuhi menu RMT.

Beliau juga berkata KKM akan mencadangkan supaya bantuan RMT terus diberikan kepada kanak-kanak dari kumpulan miskin tegar iaitu seramai 789,902 orang.

Mengenai Hematogenix Malaysia, Khairy berkata ia merupakan makmal bertaraf antarabangsa yang memberi tumpuan pada penyelidikan klinikal terutamanya bidang kanser.

Beliau berkata makmal tersebut memberi satu nilai tambah kepada KKM kerana boleh digunakan bagi tujuan diagnostik dan saringan kanser di Malaysia, selain bertujuan menghantar sampel hasil daripada penyelidikan klinikal yang dijalankan di negara ini.

Hematogenix berpusat di Chicago, Amerika Syarikat dan mempunyai tiga cawangan iaitu di United Kingdom, China dan yang terbaharu di Cyberjaya bagi rantau Asia Pasifik meliputi pasaran Jepun, Australia, New Zealand, dan Korea Selatan. – Bernama


Hua Zong minta kerajaan pinda Perlembagaan, kukuh kedudukan vernakular

KUALA LUMPUR, 18 Rabiulawal 1443H, Isnin – Pertubuhan bukan kerajaan (NGO) berasaskan kaum Cina, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu.

Presiden Hua Zong, Tan Sri Goh Tian Chuan yang menggesa perkara itu berkata, ia bagi mengelakkan kedudukan Sekolah Jenis Kebangsaa Cina (SJKC) dan Tamil (SJKT) di bawah Perlembagaan terus dicabar.

“Kerajaan diminta mempertimbangkan keperluan untuk meminda peruntukan Perlembagaan bagi memperjelaskan dan menegaskan kedudukan sekolah vernakular, penggunaan serta pengembangan bahasa pengantar utamanya di bawah Perlembagaan Persekutuan bagi melindunginya daripada terus diputar belit dan dicabar,” katanya seperti dipetik Oriental Daily News Malaysia.

Bukan itu sahaja, Tian Chuan turut meminta kerajaan memantau secara aktif perkembangan mana-mana gerakan yang tidak mesra kepada pendidikan Cina, terutama yang mencabar kedudukan sekolah vernakular di bawah Perlembagaan di mahkamah.

“Kami (Hua Zong) kecewa dan kesal terhadap tindakan pihak-pihak berkenaan yang telah membawa perkara ini ke mahkamah, kerana kami berpendapat usaha dan tindakan mencabar kedudukan sekolah vernakular di mahkamah adalah tidak perlu.

“Oleh itu, kami berharap agar kerajaan dan badan kehakiman dapat memantau kegiatan seperti ini, dan mengambil semua  langkah yang sewajarnya bagi mempertahankan Perlembagaan dan keadaan negara yang sedia ada,” katanya.

Tian Chuan berkata, masyarakat Cina melahirkan rasa bimbang kerana seksyen 2,17 dan 28 Akta Pendidikan 1996 yang membenarkan sekolah vernakular menggunakan bahasa Cina dan Tamil sebagai medium pengantar utama telah dicabar di mahkamah kerana didakwa tidak selaras dengan Artikel 152 (1) Perlembagaan Persekutuan.

Katanya, 11 pertubuhan yang berkepentingan telah diberikan hak mencelah dalam kes tersebut.

“Kami (Hua Zong) akan memberikan kerjasama dan sokongan penuh kepada Dong Zong dan kerajaan Malaysia sebagai pihak responden,” katanya.

Sementara itu, menyentuh mengenai Belanjawan 2022, Tian Chuan juga berharap semua sekolah, termasuk SJKC akan terus mendapat pembiayaan secukupnya daripada kerajaan untuk kos pembangunan dan kemajuan yang melibatkan pembinaan sekolah.

Ia termasuk pembiayaan untuk penambahan SJKC baharu dan pembinaan sekolah untuk SJKC yang dipindahkan ke kawasan baru serta tenaga pengajarnya, tegasnya.

Beliau berharap kerajaan tidak akan mengumumkan hanya satu jumlah dalam belanjawan akan datang seperti tahun lepas.

Sebaliknya, beliau menuntut kerajaan perlu menyenaraikan dengan jelas butiran peruntukkan untuk sekolah setiap aliran.

Pada masa sama, Tian Chuan meminta kerajaan menerangkan kepada penduduk setempat berkenaan lokasi pembinaan sekolah vernakular, keperluan penduduk setempat terhadap SJKC dan peruntukan yang diperlukan untuk penambahan SJKC baharu atau pemindahan SJKC ke kawasan baru.

“Saya juga berharap kerajaan boleh menginstitusikan peruntukan kepada pendidikan Cina dalam belanjawan yang akan dibentangkan.

“Termasuklah peruntukan kepada 63 buah sekolah menengah persendirian Cina (SMPC), sekolah menengah jenis kebangsaan Cina (SMJKC) dan tiga buah institusi pengajian tinggi swasta (IPTS) yang dikendalikan oleh masyarakat Cina,” katanya.


PAS umum 1 atau 2 minggu lagi senarai calon tanding PRN

KOTA BHARU, 18 Zulhijjah 1444H, Jumaat – PAS menjangkakan senarai akhir calon yang akan bertanding mewakili parti itu pada Pilihan Raya Negeri (PRN) 12 Ogos nanti, dimuktamadkan dalam tempoh satu hingga dua minggu lagi.

Timbalan Presidennya, Datuk Seri Tuan Ibrahim Tuan Man berkata, Majlis Syura Ulama PAS akan mengadakan mesyuarat minggu ini bagi membuat tapisan terakhir senarai calon yang sudah diperolehi daripada enam negeri terlibat PRN nanti.

Beliau berkata, Majlis Syura Ulama PAS akan meneliti senarai calon dari segi kelayakan syarie seperti bukan pelaku dosa besar, bukan merosakkan nama parti, dan memastikan mereka adalah ‘orang yang mampu melaksanakan tanggungjawab dan amanah kalau ditakdirkan dipilih’.

“Kita minta setiap Dewan Undangan Negeri (DUN) hantar sekurang-kurangnya dua nama, tetapi ada yang hantar tiga, empat malah lima nama,” katanya kepada pemberita selepas Ceramah Mega Pakat Pertahan dan Pelancaran Jentera Pilihanraya Perikatan Nasional (PN) Parlimen Kubang Kerian, di sini malam tadi.

Mengulas lanjut Ahli Parlimen Kubang Kerian itu berkata senarai calon yang melepasi tapisan berkenaan kemudiannya akan dihantar ke Jawatankuasa PAS Pusat sebelum dipanjangkan kepada Presiden parti dan pimpinan PAS negeri untuk keputusan akhir.

Sementara itu beliau turut menolak satu maklumat ditularkan media sosial mengenai senarai yang dikatakan calon PAS pada PRN nanti, dan menegaskan bahawa ia adalah maklumat palsu.

— BERNAMA


Mana Najib, mana penjamin? Ini mahkamah bukan kedai kopi – Hakim

PUTRAJAYA, 2 Jamadilawal 1443H, Selasa – Mahkamah Rayuan yang mendengar rayuan kes Datuk Seri Najib Tun Razak memberi amaran bahawa ia adalah mahkamah undang-undang dan bukan kedai kopi.

Hakim Datuk Abdul Karim Abdul Jalil berkata, demikian selepas peguam Harvinder Singh Sidhu yang mewakili Najib memberitahu mahkamah bahawa penjamin kepada bekas perdana menteri itu tidak hadir pada prosiding hari ini.

Hakim Abdul Karim: Mana Najib? Mana penjamin?

Harvinder: Perayu (Najib) tidak hadir kerana beliau menjadi kontak kasual kepada anak peguam Tan Sri Muhammad Shafee Abdullah iaitu, Muhammad Farhan yang disahkan positif COVID-19. Penjamin pun tidak hadir.

Hakim: Najib menjadi kontak kasual, mudah memberi alasan, tetapi mahkamah memerlukan bukti.

Kontak rapat ada dua kategori gejala. Paling penting hadir ke mahkamah. Semua orang telah terdedah (kontak rapat). Ini adalah mahkamah undang-undang, bukan air liur. Kami mahu bukti. Penjamin pun tidak hadir!

Ketika mendengar penjelasan peguam, penjamin Najib, Faizal Shamsuddin dilihat memasuki bilik mahkamah dan kemudian Harvinder memaklumkan kepada panel mengenai kehadiran penjamin.

Sejurus selepas penjamin itu masuk, Hakim Abdul Karim menyoal Faizal mengenai kegagalan Najib untuk hadir pada prosiding hari ini.

Hakim Abdul Karim: Mana Najb? Kamu tahu kenapa Najib tak datang ke mahkamah, tangggungjawab sebagai penjamin adalah berat. Kamu kena menentukan kehadiran dia. Adakah kamu mengambil tahu kenapa Najib tidak hadir?

Sebagai penjamin kamu kena mengambil tahu, kami boleh membatalkan jaminan jika kami tidak berpuas hati dan waran tangkap boleh dikeluarkan untuk menangkap Najib. Mana Najib?

Faizal : Datuk Seri ada di Pavillion.

Hakim Abdul Karim: Pavillion? Pavillion itu rumah dia? Awak telefon dia tanya ke atau awak tembak sahaja? Jangan main tembak, main agak sahaja, ini mahkamah bukan kedai kopi.

Hakim Abdul Karim yang bersidang bersama Hakim Datuk Has Zanah Mehat dan Datuk Vazeer Alam Mydin Meera juga bertanya mengenai seorang lagi penjamin Najib.

“Mana penjamin lagi seorang? Dalam perjalanan? Mahkamah mula pukul 9 pagi, datang ikut suka hati?,” katanya.
Faizal turut diberi amaran kerana membuat rakaman ketika prosiding.

“Awak rakam ke? Ini mahkamah mana boleh buat rakaman, padamkan! Awak hantar pada siapa?,” kata Hakim Has Zanah.

Selepas itu kelihatan jurubahasa mahkamah dan beberapa anggota polis menghampiri penjamin berkenaan dan memeriksa telefon bimbitnya.

Pada pagi ini mahkamah sepatutnya mendengar permohonan Najib untuk memasukkan bukti baharu dalam rayuan sabitan kes SRC International Sdn Bhd.

Mahkamah kemudiannya menangguhkan pada 12.30 tengah hari tadi untuk mendengar permohonan itu secara dalam talian. – Bernama


Yayasan Ikhlas salur bantuan kepada Orang Asli di Pos Kemar

BANGI, 28 Ramadan 1444H, Khamis – Yayasan Ikhlas cawangan Ipoh mengadakan kunjungan ke perkampungan Orang Asli terbesar di Perak, Pos Kemar sebagai sebahagian daripada jelajah Dapur Desa Ikhlas.

Perjalanan ke perkampungan tersebut dianggap mencabar dan mengambil masa yang lama untuk tiba di destinasi dengan menaiki bot awam.

“Perjalanan kali ini menaiki bot via jeti Trojan, Gerik, Perak yang mengambil masa kira-kira 45 minit sehingga 1 jam perjalanan untuk sampai ke jeti Pos Kemar melalui Tasek Temenggor,” kata pertubuhan itu dalam satu kenyataan.

Terdapat pelbagai aktiviti dijalankan bersama Orang Asli seperti majlis berbuka puasa dan sumbangan pek Kasih Ramadan.

Jelajah ini disertai oleh ahli-ahli Mubaligh Islam Pejabat Agama Islam Daerah dan aktivis-aktivis sukarelawan yang tak lekang dengan misi bersama Orang Asli.

Pos Kemar memiliki sebuah sekolah rendah, sebuah surau serta mempunyai lebih kurang 14 buah kampung Orang Asli yang diduduki oleh kira-kira 4000 orang.


Langgar SOP PKP: Tajuddin beri keterangan di IPD Dang Wangi

KUALA LUMPUR, 15 Syawal 1442H, Khamis – Bekas Pengerusi Prasarana Malaysia Berhad (Prasarana) Datuk Seri Tajuddin Abdul Rahman hari ini, hadir ke Ibu Pejabat Polis Daerah (IPD) Dang Wangi di sini bagi memberi keterangan berkaitan pelanggaran prosedur operasi standard (SOP), Selasa lepas.

Tajuddin tiba di IPD Dang Wangi pada kira-kira 4.45 petang dengan menaiki kereta Mercedes Benz berwarna perak dan selesai memberi keterangan kira-kira sejam kemudian.

Ketua Polis Daerah Dang Wangi ACP Mohamad Zainal Abdullah ketika dihubungi pemberita mengesahkan perkara berkenaan.

Selasa lepas, Tajuddin pada sidang media di Stesen Transit Aliran Ringan (LRT) KLCC berhubung pertembungan dua tren LRT dilihat hanya mengenakan pelindung muka, dan tidak memakai pelitup muka seperti yang diwajibkan dalam SOP Perintah Kawalan Pergerakan (PKP).

Ahli Parlimen Pasir Salak itu disiasat mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.

Terdahulu, Ahli Parlimen Muar Syed Saddiq Syed Abdul Rahman turut hadir ke IPD berkenaan pada kira-kira 12.30 tengah hari tadi selepas dipanggil untuk memberi keterangan berhubung kenyataannya di Twitter yang mempersoalkan Tajuddin hanya memakai pelindung muka tanpa pelitup muka dalam sidang media itu.

Mohamad Zainal turut mengesahkan Syed Saddiq memberi keterangan selama kira-kira dua jam sebagai saksi kes berkenaan.

Turut hadir memberi keterangan bagi membantu siasatan ialah tiga kakitangan Prasarana.

“Secara keseluruhannya sebanyak lima keterangan diambil pada hari ini iaitu kenyataan Tajuddin, Syed Saddiq dan tiga kakitangan Prasarana bagi tujuan siasatan kes ini,” katanya. -Bernama


16 anggota, seorang kerani balai polis Parit Sulong diarah kuarantin

JOHOR BAHRU, 20 Rabiulakhir 1442H, Ahad – Seramai 16 anggota pangkat rendah dan seorang kerani dari Balai Polis Parit Sulong dekat Batu Pahat diarahkan menjalani kuarantin di rumah masing-masing, selepas dikenal pasti sebagai kontak rapat tiga anggota dari Ibu Pejabat Polis Daerah Batu Pahat yang disahkan positif COVID-19.

Ketua Polis Johor Datuk Ayob Khan Mydin Pitchay berkata, 15 anggota dan kerani terbabit akan menjalani kuarantin selepas melakukan ujian calitan pada hari ini manakala seorang lagi esok.

“Semua anggota polis dan kerani berkenaan menjalani kuarantin di rumah masing-masing sehingga mendapat keputusan ujian calitan,” katanya kepada pemberita dalam sidang media di sini hari ini.

Bagaimanapun, beliau berkata, orang ramai tidak perlu khuatir kerana Balai Polis Parit Sulong tetap beroperasi seperti biasa.

“Bantuan untuk tugas pejabat dan pertanyaan dibantu oleh seorang anggota dari Balai Polis Semerah, seorang dari Balai Polis Sri Medan dan dua dari Balai Polis Yong Peng,” katanya. -Bernama


Rakyat digesa jadikan SOP COVID-19 amalan wajib

KAJANG, 18 Ramadan 1442H, Jumaat- Rakyat di negara ini perlu terus mematuhi Prosedur Operasi Standard (SOP) yang ditetapkan kerajaan dan Kementerian Kesihatan (KKM) bagi memastikan penularan jangkitan COVID-19 dapat dikekang.

Yang di-Pertua Barisan Jemaah Islamiah Se-Malaysia (BERJASA) Hulu Langat, Yudi Kurniawan Budi berkata, norma baharu mematuhi SOP harus dijadikan amalan wajib bagi setiap individu dalam masyarakat.

Hanya dengan kaedah itu, katanya, penularan COVID-19 dapat diputuskan selain lekuk jangkitan dapat dilandaikan.

“Kita dapat melihat kadar pematuhan yang sangat baik dikalangan pengunjung yang datang ke sini hari ini.

“Ada penjarakkan fizikal, pemakaian topeng muka, laluan sehala, pengimbas suhu, buku rekod dan juga petugas keselamatan dari Rela yang memantau keadaan pada setiap masa,” katanya ketika tinjaun di bazar Ramadan di Kampung Sungai Ramal Dalam, di sini, semalam.

Beliau berkata, pihaknya berharap supaya angka-angka statistik COVID-19 akan diturunkan kepada tiga dan seterusnya dua angka seperti sebelum ini menerusi disiplin yang tinggi serta komitmen semua pihak.

Semalam, negeri Selangor merekodkan jumlah kes tertinggi jangkitan iaitu sebanyak 1,083 kes diikuti Sarawak dengan 522 kes dan Kelantan 401 kes.

Ia kemudian diikuti Kuala Lumpur yang merekodkan 359 kes; Johor (207); Pulau Pinang (158); Sabah (131); Negeri Sembilan (111); Kedah (105); Pahang (92); Perak (91); Melaka (43); Terengganu (19); Putrajaya (sembilan) dan Perlis (satu).


Raya ke-3: Trafik lancar di lebuh raya utama

KUALA LUMPUR, 3 Syawal 1443H, Rabu  – Aliran trafik di semua lebuh raya utama bergerak lancar dan terkawal berikutan jumlah kenderaan berkurangan pada hari ketiga sambutan Aidilfitri, hari ini.

Lembaga Lebuhraya Malaysia (LLM) di laman Twitter melaporkan trafik masih lancar di kedua-dua arah di sepanjang lebuh raya bagi sektor utara, selatan dan timur termasuk lokasi-lokasi di sekitar plaza tol setakat 10 pagi.

Selain itu, trafik juga dilaporkan lancar di Tambak Johor di kedua-dua arah laluan Malaysia-Singapura.

LLM turut menasihati pengguna jalan raya terutama di bahagian timur agar mengikuti Jadual Cadangan Waktu Perjalanan Lebuhraya KL-Karak (KLK) dan Lebuhraya Pantai Timur Fasa 1 (LPT 1) sempena cuti perayaan ini.


Konsep Keluarga Malaysia bukan Malaysian Malaysia!

Oleh:  Zuhayati Yazid

BANGI, 8 Safar 1443H, Rabu – Konsep Keluarga Malaysia yang dibawakan Perdana Menteri, Datuk Seri Ismail Sabri Yaakob tidak boleh disamakan seperti Malaysian Malaysia yang diperjuangkan DAP sejak sekian lama.

Perkara itu ditegaskan penganalisis politik, Dr Syed Agil Syed Alsagoff yang melihat konsep diperkenalkan hari ini adalah berteraskan perpaduan dan bukannya mahu menyamaratakan dalam semua hal.

“Kena faham dan tahu, dalam konsep keluarga Malaysia, kita memfokuskan kepada perpaduan dan bukannya semua hal.

“Prinsip yang dibawa hari ini diacuankan dalam proses membina masyarakat yang saling memahami dan menghormati satu sama lain.

“Tidak semua boleh disamaratakan kerana kita perlu berpandukan Perlembagaan yang termaktub selama ini,” katanya ketika dihubungi Ismaweb.net, hari ini.

Beliau yang juga pensyarah kanan di Fakulti Komunikasi Universiti Putra Malaysia (UPM) berkata, konsep Malaysian Malaysia mula diuar-uarkan pada awal 1960-an oleh mendiang Lee Kuan Yew dan rakan-rakannya di Singapura menerusi Malaysian Solidarity Council yang dinaungi beberapa parti politik.

Ianya dibawa oleh Parti Tindakan Rakyat (PAP), ketika itu orang Melayu di Singapura hanyalah 20 peratus dan konsep itu diteruskan oleh DAP di Malaysia.

Beliau menegaskan, individu yang cuba menyamakan konsep itu disifatkan sebagai mengambil kesempatan.

Sementara itu tokoh budaya, Prof Dr Lim Swee Tin menyifatkan, konsep Keluarga Malaysia perlu diwacanakan kepada masyarakat dalam usaha memberi penjelasan dan maklumat sebenar.

“Menerusi wacana, diyakini boleh memberi pemahaman sebenar mengenai konsep tersebut.

“Wacana perlu diadakan bagi memberi pemahaman daripada mereka yang pakar supaya perincian sebenar dijelaskan dan tiada kekeliruan, serta tidak memberi peluang pihak mengambil kesempatan menangguk di air yang keruh,” ujarnya.


Khutbah Arafah diterjemah ke 20 bahasa dunia termasuk BM

MAKKAH, 9 Zulhijjah 1444H, Isnin – Khutbah Arafah berbahasa Arab bagi musim haji 1444H/2023M akan disiarkan secara langsung dalam 20 bahasa termasuk Bahasa Melayu.

Setiausaha Bahagian Agensi Bahasa-Bahasa dan Terjemahan di Jabatan Hal Ehwal al-Haramain, Ahmad bin Abdul Aziz al-Humaidi berkata, pada tahun ini ada enam bahasa baharu iaitu Sepanyol, Portugal, Jerman, Filipina, Itali dan Bosnia ditampilkan, sebagai tambahan bahasa untuk terjemahan khutbah Arafah.

“Lebih dari 274 juta orang di seluruh dunia telah mendapat akses kepada khutbah Arafah pada musim haji tahun 1443H/2022M yang lepas hasil tranformasi digital dalam bidang teknologi maklumat,” katanya.

Ahmad berkata demikian kepada petugas media daripada agensi dan organisasi pelbagai negara yang menyertai program Media Partnerships For Hajj Season 2023 anjuran Kementerian Media Arab Saudi, Sabtu.

Delegasi Pertubuhan Berita Nasional Malaysia (Bernama), yang merupakan antara tetamu Saudi Press Agency (SPA), turut menyertai program anjuran Kementerian Media itu.

Ahmad berkata, bagi musim haji 1444H/2023M ini pihaknya menyasarkan sekurang-kurangnya 300 juta pendengar dapat mengikuti khutbah Arafah di seluruh dunia.

“Kami telah mengesan bahawa penduduk di Amerika Selatan tidak mendapat akses untuk mendengar khutbah Arafah pada musim haji tahun lepas.

“Justeru, kami permudahkan akses dengan menyediakan perisian yang boleh dimuat turun dari laman web agensi ini dan di semua platform media sosial,” katanya.

Beliau berkata, terdapat lebih 40 penterjemah terlatih dan berpengalaman di agensi itu, dan bagi menjaga ketepatan maksud khutbah, kesemua mereka terdiri daripada golongan yang mempunyai kelayakan akademik doktor falsafah (PhD), ijazah sarjana (MA), ijazah sarjana muda (BA) dalam bidang bahasa selain latar belakang pengajian Islam di institusi pengajian tinggi.

Antara bahasa utama untuk terjemahan ialah Inggeris, Perancis, Mandarin, Benggali, Rusia, Melayu, Urdu, Parsi, Hausa dan Turkiye.

Bagi umat Islam Malaysia yang tidak menguasai dan memahami Bahasa Arab, terjemahan khutbah ke Bahasa Melayu boleh diikuti  menerusi portal https://manaratalharamain.gov.sa.

Dua pemuda Malaysia, Muhammad Mujahid Zaharudin dan Dr Ahmad Wifaq Mokhtar bersama-sama dua rakan penterjemah dari Indonesia bertanggungjawab untuk melakukan penterjemahan bahan-bahan seperti khutbah Jumaat, Hari Raya, Hari Arafah dan solat istimewa seperti gerhana matahari serta bulan.

“Kami bergabung dengan penterjemah dari Indonesia disebabkan persamaan dan kedekatan bahasa kita (Melayu) dengan mereka. Kami akan bergilir. Khutbah Arafah tahun ini giliran saudara kami dari Indonesia.

“Khutbah Raya pada esok harinya giliran saya, ia akan dibaca dalam bahasa Melayu. Khutbah Jumaat minggu ini oleh Dr (Ahmad) Wifaq, juga Bahasa Melayu,” kata Muhammad Mujahid ketika ditemui Bernama.- Bernama


DAP kuat gasak kerajaan PH supaya ikut telunjuk mereka, kata Zuraida

BANGI, 29 Ramadan 1442H, Selasa – Pengalaman bersama mentadbir kerajaan Pakatan Harapan (PH) selama 22 bulan lalu telah menampakkan belang sebenar parti itu yang cuba menjadi dominan dalam masyarakat Cina di Malaysia.

Demikian dakwa Ahli Majlis Pimpinan Tertinggi Bersatu Malaysia, Datuk Zuraida Kamaruddin dalam satu kenyataan di Facebook, hari ini.

“Saya berpandangan bahawa DAP perlu mencerminkan diri mereka.

“Bermula dari pemilihan kerusi pilihan raya yang bersifat mengikut kaum, DAP kuat menggasak kerajaan dan parti komponen lain untuk mengikut telunjuk mereka khususnya dalam hal ehwal masyarakat dan komuniti Cina,” katanya.

Zuraida berkata, antara buktinya ialah keputusan menyalurkan peruntukan dana khas kepada sebuah kolej persendirian, terus daripada Kementerian Kewangan pada waktu itu dan tidak melalui Kementerian Pendidikan.

Katanya, DAP dengan cara ini cuba mengukuh cengkaman terhadap komuniti Cina.

“Setiap percakapan dan perbuatan mereka dinisbahkan dan disandarkan kepada kaum Cina sedangkan mereka bukanlah satu-satunya pihak yang mewakili kaum tersebut,” kata Zuraida.

Zuraida berkata demikian selepas Pengerusi DAP Johor, Liew Chin Tong menyatakan politik Malaysia akan stabil apabila UMNO menerima hakikat bahawa tiada lagi parti dominan, induk, teras atau ‘abang besar’.

Chin Tong berkata, hakikat itu perlu diterima dan parti Melayu tersebut perlu rela hadir bersama (co-exist) dengan parti-parti lain sama ada dalam kerajaan atau pembangkang.

“Apabila UMNO menjadi pembangkang, ia harus memberi laluan kepada kerajaan baharu untuk mentadbir,” dakwanya.

Atas dasar itu, Zuraida mempersoalkan adakah DAP tidak bertindak sebagai ‘abang besar’ kepada komuniti Cina dalam negara ini.

Sedangkan, tindakan dan kenyataan mereka jelas membuktikan bahawa mereka sememangnya mahu masyarakat Cina di Malaysia berada di bawah telunjuk DAP, kata Pengarah Pilihanraya PN Selangor itu.

“Ini adalah perkara yang tidak sihat untuk Malaysia. Malaysia yang makmur adalah negara yang dikelola oleh pemimpin bersifat prihatin kepada seluruh warga tanpa batasan dan pengasingan kaum.

“Tiada lagi ‘abang besar’ yang berhak mendakwa mereka mutlak mewakili kaum tertentu. Wajah baru politik Malaysia wajar memperlihatkan keharmonian sebenar, bukan retorika didalam penulisan atau ucapan.

“Semua pemimpin adalah pemimpin untuk semua bangsa,” katanya.


YouTube sekat semua saluran berkaitan Russia

WASHINGTON, 9 Syaaban 1443H, Sabtu – YouTube memaklumkan menyekat mana-mana saluran yang bergabung atau disokong Russia di seluruh dunia ekoran serangan Moscow ke atas Ukraine sejak Februari lalu.

Syarikat gergasi dunia itu mula menyekat saluran YouTube RT dan Sputnik di seluruh Eropah minggu lepas.

“Kami memadam kandungan mengenai pencerobohan Russia di Ukraine yang melanggar polisi ini.

“Garis panduan komuniti melarang kandungan berunsur penafian, meminimumkan atau meremehkan peristiwa keganasan yang didokumentasikan dengan baik,” katanya di Twitter pada Jumaat.

Polisi yang dikemas kini akan berkuat kuasa serta-merta tetapi sistem YouTube akan mengambil masa untuk menyekat saluran sepenuhnya.

YouTube juga telah memadam lebih daripada 1,000 saluran dan lebih 15,000 video kerana melanggar dasar seperti ucapan kebencian, maklumat tidak benar dan kandungan grafik ketika perang Russia terhadap Ukraine.

“Selain itu, baru-baru ini kami telah menjeda semua iklan YouTube di Russia,” kata YouTube. – Agensi


618 petugas perubatan Thailand dijangkiti COVID-19, selepas terima 2 dos vaksin Sinovac

BANGKOK, 1 Zulhijjah 1442H, Ahad – Lebih 600 orang petugas perubatan yang telah menerima dua dos suntikan vaksin Sinovac China telah dijangkiti COVID-19, kata Kementerian Kesihatan Thailand hari ini.

Data kementerian itu dari April hingga Julai menunjukkan, daripada 677,348 kakitangan perubatan yang menerima dua dos Sinovac, 618 antaranya dijangkiti.

Seorang jururawat telah meninggal dunia dan seorang lagi kakitangan dalam keadaan kritikal.

Berikutan itu, pihak berkuasa mempertimbangkan pemberian dos tambahan bagi meningkatkan imuniti.

Panel pakar mengesyorkan dos ketiga untuk mencapai imuniti bagi kakitangan perubatan yang berisiko, kata pegawai kanan kesihatan, Sopon Iamsirithawon, pada sesi taklimat berita.

“Ini akan menjadi vaksin yang berbeza, sama ada vektor virus AstraZeneca atau vaksin mRNA, yang akan diterima Thailand dalam waktu dekat,” katanya sambil menambah bahawa cadangan itu akan dipertimbangkan esok.

Pengumuman itu dibuat ketika negara Asia Tenggara itu melaporkan rekod tertinggi, 9,418 jangkitan komuniti pada Ahad.

Thailand melaporkan 336,371 kes disahkan dijangkiti dan 2,711 kematian sejak pandemik itu bermula tahun lalu.

Majoriti kakitangan perubatan dan barisan hadapan Thailand diberi suntikan Sinovac selepas Februari bersama vaksin vektor virus daripada AstraZeneca.

Thailand mengharapkan sumbangan sebanyak 1.5 juta vaksin Pfizer-BioNTech dari Amerika Syarikat (AS) akhir bulan ini dan telah memesan 20 juta dos yang akan dihantar selepas Oktober. – Agensi


6 maut, 175,000 penduduk terjejas, taufan Eloise badai Mozambique

MAPUTO, 14 Jamadilakhir 1442H, Rabu – Sekurang-kurangnya enam orang terbunuh dan lebih 175,000 terjejas akibat taufan tropika Eloise yang melanda Mozambique minggu lalu.

Pertubuhan Migrasi Antarabangsa (IOM) memaklumkan, ribut kuat itu merosakkan beberapa kawasan di bandar Sofala, Beira dan sekitarnya.

Lebih 8,000 rumah musnah dan ditenggelami air menyebabkan semua penduduk berpindah dengan ‘sehelai sepinggang’ tanpa bekalan makanan dan perubatan yang mencukupi.

Kesemua mangsa juga berisiko dijangkiti wabak pandemik COVID-19 kerana tidak diperuntukkan pelitup muka, menurut laporan itu.

IOM memaklumkan bahawa 32 pusat pemindahan sementara dibuka di wilayah Sofala untuk lebih 15,000 orang termasuk wanita dan kanak-kanak.

Sekolah, bangunan kerajaan dan rumah ibadat digunakan sebagai pusat pemindahan sementara mangsa.

Difahamkan, penduduk sekitar juga berdepan gangguan bekalan elektrik akibat ribut dan banjir itu.-  Agensi


‘Dah jadi PM, Anwar patut buang watak pembangkang’

BANGI, 20 Ramadan 1444H, Selasa – BERJASA mengingatkan Datuk Seri Anwar Ibrahim supaya sedar kedudukannya sebagai Perdana Menteri, yang bertanggungjawab menentukan dasar serta polisi negara untuk manfaat rakyat.

Justeru, Anwar perlu meninggalkan watak sebagai pembangkang yang menekan lawan politiknya, dengan memfokuskan tugas hakiki sebagai ketua kerajaan, kata Presiden BERJASA, Haji Zamani Ibrahim.

Beliau berkata, sikap Anwar yang banyak menumpukan kepada usaha menekan pihak lawan dibimbangi akan menyebabkan fokus serta ideanya untuk mentadbir Malaysia akan hilang.

“Saya lihat kini Datuk Seri Anwar Ibrahim seolah-olah masih berlagak sebagai seorang pembangkang seperti dahulunya.

“Nasihat saya, sepatutnya beliau fokuskan kepada tugas hakiki beliau iaitu sebagain Perdana Menteri.

“Malaysia memerlukan sentuhan tadbir urus yang baik daripada beliau bagi memulihkan kembali ekonomi dan krisis kepercayaan daripada pelabur luar,” katanya.

Zamani berkata, rakyat mahu melihat kos sara hidup menurun dan perkara itu sepatutnya menjadi indikator kepada kerajaan di bawah pentadbiran Anwar.

“Menekan pimpinan pembangkang tidak akan membawa negara ke mana-mana. Untuk mendakwa atas kesalahan rasuah itu baik, namun perlu dikemukakan bukti yang kukuh.

“Jika didakwa atas kesalahan mengkritik kerajaan, itu satu tindakan yang tidak masuk akal,” katanya.


Kes harian di Itali lebih 1,200, dua kali ganda dalam 5 hari

ROM, 5 Muharram 1441H, Isnin – Kes pandemik COVID-19 di Itali yang melebihi 1,200 semalam menjadikan angka penularan hampir dua kali ganda dalam tempoh lima hari.

Berdasarkan laporan rasmi, peningkatan kes itu berkait rapat dengan pengembaraan dan hiburan musim panas.

Sebanyak 1,210 direkodkan di Itali dalam tempoh 24 jam lalu, berbanding 642 pada Rabu, menurut angka terkini rasmi.

Sabtu lalu, sebanyak 1,071 kes direkodkan, dengan 947 kes pada Jumaat, manakala 845 kes lagi pada Khamis.

Lombardy utara muncul sebagai wilayah paling terkesan akibat wabak itu apabila merekodkan 239 kes, diikuti wilayah Rom dengan 184 kes dan wilayah Venice, yang mencatatkan 145 kes.

Pada masa sama, tujuh kematian dicatatkan pada Sabtu, menjadikan angka maut keseluruhan sebanyak 35,437 setakat ini di Itali.

Sementara itu, Menteri Kesihatan Roberto Speranza menolak untuk melaksanakan semula perintah berkurung meskipun terdapat peningkatan kes yang berterusan.

Beliau memberi alasan keadaan di negara itu masih terkawal.

Setakat ini, Itali mencatatkan 18,438 kes, termasuk 69 pesakit dalam rawatan insentif.

Bagaimanapun, dilaporkan lebih 200,000 rakyat Itali pulih dari penyakit ini dalam tempoh beberapa bulan lalu. -Agensi


30 peratus pelajar MRSM berbayar mungkin dari keluarga B40

KUALA LUMPUR, 3 Ramadan 1444H, Sabtu – Kira-kira 30 peratus pelajar Maktab Rendah Sains Mara (MRSM) berbayar berkemungkinan melibatkan pelajar daripada keluarga B40.

Pengerusi Majlis Amanah Rakyat (Mara), Datuk Dr Asyraf Wajdi Dusuki berkata, mereka ini merupakan kumpulan pelajar yang mendapat tajaan daripada badan-badan korporat.

“Penubuhan MRSM berbayar ini kelak bukan hanya untuk golongan T20 tetapi mungkin dalam 30 peratus kita akan ambil pelajar daripada golongan B40 yang mendapat tajaan badan-badan korporat seperti Yayasan Pelajaran Mara.

Kita akan kaji dari semua aspek termasuk bagaimanakah orientasinya hendak dilaksanakan dan kita juga turut mengadakan perbincangan dengan Persatuan Bekas Pelajar MRSM Malaysia (Ansara) yang mahu MRSM berbayar ini kekal berorientasikan Ulul Albab,” katanya.

Dalam pada itu, beliau memberi jaminan penubuhan MRSM berbayar itu tidak akan terpesong daripada landasan asal penubuhan institusi berkenaan untuk membantu anak golongan B40.

Menurutnya, idea penubuhan MRSM tersebut bukanlah cadangan baharu, sebaliknya sudah ada dalam kajian pihak Mara sebelum ini.

Asyraf Wajdi berkata, dasar pengambilan pelajar MRSM ketika ini adalah 60 peratus daripada keluarga berpendapatan rendah B40 dan selebihnya diberikan kepada pelajar daripada keluarga M40 dan T20.

“Saya lihat tuntutan dan harapan masyarakat pada MRSM begitu tinggi, tahun ini sahaja seramai 90,000 permohonan yang diterima sedangkan kita cuma ada kira-kira 7,100 tempat sahaja.

Pada Isnin lepas, Asyraf Wajdi memuat naik hantaran di Facebooknya dengan mencadangkan agar MRSM berbayar diwujudkan khusus untuk segmen masyarakat elit berpendapatan tinggi. – Bernama


Arab Saudi umum pelaburan AS$10 bilion di persidangan China-Arab

RIYADH, 23 Zulkaedah 1444H, Isnin – Arab Saudi mengumumkan perjanjian pelaburan antara China dan dunia Arab melibatkan berbilion dolar, pada hari pertama persidangan perniagaan China-Arab di Riyadh.

Pertemuan itu diadakan susulan hubungan diplomatik yang semakin kukuh antara Beijing dan negara-negara Timur Tengah, termasuk hubungan rapat yang diperantarai China baru-baru ini antara kuasa besar Iran dan Arab Saudi yang mengubah hubungan serantau.

Dalam tempoh dua hari, persidangan tersebut mengumpulkan lebih 3,500 pegawai kerajaan dan perniagaan dari China dan negara Arab, kata kementerian pelaburan Arab Saudi dalam satu kenyataan.

Acara itu menutup tirai hari pertamanya dengan menandatangani perjanjian pelaburan sebanyak AS$10 bilion (RM46 bilion), kata kenyataan itu, yang sebahagian besarnya adalah untuk projek di Arab Saudi oleh firma Saudi dan entiti kerajaan.

Angka ini termasuk memorandum persefahaman bernilai $5.6 bilion antara Kementerian Pelaburan Saudi dengan pengeluar kereta elektrik dan pandu sendiri dari China, Human Horizons.

Lebih separuh daripada jumlah keseluruhan adalah dalam memorandum persefahaman, serta perjanjian kerjasama berasingan dan perjanjian rangka kerja yang melibatkan syarikat lain, menurut kenyataan itu.

Ia memperincikan perjanjian dalam pelbagai bidang, termasuk teknologi, pertanian, tenaga boleh diperbaharui, hartanah, sumber asli dan pelancongan. – Agensi


Ulama harus berani tegur kerajaan tapi jangan mencerca

SHAH ALAM, 5 Zulkaedah 1444H, Khamis – Perdana Menteri, Datuk Seri Anwar Ibrahim menyeru para ulama supaya berani membuat teguran kepada kerajaan demi mengangkat martabat negara dan umat Islam di negara ini.

Beliau berkata, kerajaan juga harus bersedia untuk mendengar teguran itu sebagaimana yang dianjurkan dua ulama terkenal iaitu Prof Dr Ali Jum’ah dan Habib Umar Hafidz yang menekankan agar teguran perlu dibuat secara baik dan terhormat.

Menurut Anwar, kaedah menegur kerajaan yang disarankan kedua-dua ulama berkenaan bukannya dengan cara mencerca, memfitnah atau menghukum.

“Untuk para pimpinan pula, apabila dengar ulama bercakap dengan ikhlas dan berani menegur (perlu) diterima dengan baik dan menjawab dengan baik,” katanya pada Muzakarah Ulama-Umara di sini, hari ini.

Bagaimanapun, beliau berkata, dalam sesetengah hal yang mungkin dipersetujui bersama, ia tidak dapat dilaksanakan kerajaan disebabkan keterbatasan yang ada selain tahap kefahaman umat dalam sesuatu perkara.

“Jadi kadang-kadang apa yang kita bicarakan itu ditafsirkan berbeda dan bukan kerana satu Uslub dan Ittijahat (kaedah dan aliran) dalam politik ini. Saya yakin Insya-Allah kita di landasan yang baik dan kita boleh angkat martabat umat (Islam) dan negara ini sesuai dengan cita-cita Balad (negara) Madani,” katanya.

Pada masa sama, Perdana Menteri juga meminta Kementerian Pendidikan dan Jabatan Kemajuan Islam Malaysia untuk menerbitkan semula Koleksi Hadis 40 Imam Nawawi untuk diedar kepada semua sekolah bagi memberi perkembangan ilmu kepada murid dan pelajar.

“Kalau baca hadis sahaja mungkin anak-anak kita tidak semuanya dapat menghadam dengan baik dan kita boleh tanya pandangan Dr Ali nanti, apa yang dicadang untuk diterbit dan diedar di seluruh negara,” katanya.

“Ini sekurang-kurangnya adalah sebagai hasil sambutan daripada pandangan Dr Ali dan Habib Umar tadi,” katanya.

Dr Ali, bekas Mufti Agung Mesir dan Pengasas Darul Musthafa Habib Umar dari Yaman merupakan tetamu khas bagi acara Muzakarah Ulama-Umara anjuran kerajaan Selangor hari ini yang menghimpunkan para pemimpin negara dan ulama dalam sebuah pertemuan yang amat jarang berlaku.- Bernama


Johor benar solat sunat tarawih, majlis iftar di masjid

BANGI, 26 Syaaban 1442H, Khamis – Johor membenarkan program Ihya’ Ramadan yang merangkumi solat sunat tarawih dan kegiatan pengimarahan masjid serta surau dalam tempoh Perintah Kawalan Pergerakan Bersyarat (PKPB).

Kebenaran itu setelah mendapat perkenan Sultan Johor, Sultan Ibrahim Sultan Iskandar sebagai Ketua Agama Islam Negeri sebagaimana peruntukan Fasal 57(A) Undang-Undang Tubuh Kerajaan Negeri Johor 1895 dan Seksyen 6 Enakmen Pentadbiran Agama Islam (Negeri Johor) 2003.

Menerusi kenyataan di Facebook Sultan Ibrahim Sultan Iskandar, pelaksanaan solat sunat tarawih diberi keutamaan kepada jemaah lelaki dewasa serta kanak-kanak yang berumur 7 tahun dan ke atas.

Selain itu, solat sunat tarawih hendaklah dilaksanakan sebanyak 20 rakaat diikuti solat sunat witir sebanyak tiga rakaat.

“Imam bertugas bagi solat sunat tarawih hendaklah membaca surah-surah lazim sahaja pada setiap rakaat selepas bacaan sural Al-Fatihah.

“Imam dan para jemaah hendaklah sentiasa mematuhi SOP yang ditetapkan oleh Jabatan Agama Islam Negeri Johor, Kementerian Kesihatan (KKM) dan Majlis Keselamatan Negara (MKN),” katanya.

Katanya lagi, kebenaran itu berkuat kuasa sepanjang bulan Ramadan iaitu mulai 13 April 2021 sehingga ketetapan lain yang akan ditentukan oleh Majlis Agama Islam Negeri Johor setelah mendapat nasihat daripada MKN dan KKM.

Pada masa sama, semua kegiatan pengimarahan masjid dan surau khususnya di bulan Ramadan juga dibenarkan, termasuk program tadarus serta majlis khatam al-Quran.

“Program kuliah dan ceramah dibenarkan dalam tempoh tidak melebihi satu jam, bagaimanapun kuliah sebelum atau selepas tarawih tidak dibenarkan.

“Majlis berbuka puasa, sahur dan moreh di dalam masjid dan surau dibenarkan untuk dilaksanakan di kawasan yang dikhususkan serta juadah hendaklah dibungkus. Tidak dibenarkan secara bufet atau layan diri,” katanya.

Bagi majlis-majlis tertentu dengan jamuan secara berhidang adalah dibenarkan, dengan hanya untuk bilangan 50 jemaah di ruang yang ditetapkan, katanya.

Bagaimanapun, kenyataan itu berkata, kegiatan memasak di dalam kawasan masjid serta surau tidak dibenarkan.

“Program agihan bubur lambuk di dalam kawasan masjid dan surau adalah dibenarkan.

“Majlis Qiamullail di masjid dan surau adalah dibenarkan untuk tempoh dua jam sebelum masuk waktu Subuh, namun jemaah tidak dibenarkan tidur bermalam di dalam masjid dan surau,” katanya.

Menurut kenyataan itu, semua arahan dan garis panduan berkaitan kebenaran boleh didapati melalui Pekeliling Bilangan 28 Tahun 2021 Jabatan Agama Islam Negeri Johor (Bahagian Pengurussan Masjid dan Surau): Pekeliling Ihya’ Ramadan 1442H dan Aktiviti Pengimarahan Masjid dan Surau Negeri Johor dalam tempoh PKPB bagi memutuskan rantaian COVID-19.


Hamas bebaskan tahanan asing masa terdekat

GAZA, 17 Rabiulakhir 1445H, Rabu – Sayap bersenjata Gerakan Perjuangan Islam Palestin (Hamas) akan membebaskan beberapa tebusan asing dari Gaza dalam tempoh terdekat.

Jurucakap Briged Al-Qassam, Abu Ubaida memaklumkan keputusan itu menerusi ucapan video pada Selasa, di mana beliau berikrar untuk menjadikan Gaza sebagai ‘tanah perkuburan’ bagi tentera Israel di tengah-tengah peningkatan operasi darat.

“Kami telah memaklumkan pengantara bahawa kami akan membebaskan sejumlah tebusan asing dalam tempoh terdekat,” katanya.

Lebih 230 orang, termasuk tentera Israel, orang awam, serta warga asing dari pelbagai negara telah ditawan oleh Hamas dan kumpulan bersenjata Palestin yang lain ketika serangan maut ke atas Israel pada 7 Oktober.

Israel, kumpulan hak asasi manusia dan Pertubuhan Bangsa-Bangsa Bersatu (PBB) meminta pembebasan segera tebusan dan mereka yang mempunyai insan tersayang yang ditawan mendesak Kerajaan Israel membebaskan mereka.

Lima tebusan telah dibebaskan setakat ini, kebanyakannya selepas rundingan melalui saluran diplomatik dengan bantuan dari negara-negara termasuk Qatar dan Mesir, dan satu selepas serbuan darat oleh tentera Israel di dalam Gaza.- Agensi


Jemaah Malaysia lebih bersedia, selesa lakukan umrah dan tertib

MAKKAH, 11 Zulkaedah 1443H, Sabtu – Jemaah haji Malaysia dilihat lebih bersedia, berpeluang melakukan ibadah dengan selesa dan sentiasa mengikut nasihat petugas Lembaga Tabung Haji (TH).

Pengarah Operasi Bimbingan TH, Ustaz Tengku Aziz Raja Abdullah berkata, pandangan itu berlandaskan post mortem bersama petugas lain selepas beberapa kumpulan jemaah selesai melakukan umrah pertama apabila tiba di Makkah.

“Menerusi maklum balas jemaah didapati tiada masalah besar yang mereka hadapi kerana mereka dapat melakukan tawaf dengan selesa kerana tidak ramai yang berada di sekeliling Kaabah.

“Keadaan tersebut adalah susulan peraturan Kerajaan Arab Saudi yang hanya membenarkan mereka yang perlu melakukan umrah sahaja berada di situ,” katanya ketika ditemui pemberita di bangunan ibu pejabat TH dan penginapan jemaah di Abraj Al Janadriyah.

Kata Tengku Aziz, pemahaman mengenai ibadah umrah dan haji juga semakin baik, malah rata-rata jemaah hanya menyuarakan kebimbangan tentang masalah kecil sahaja, yang tidak akan membatalkan ibadah itu.

Selain itu, beliau yakin bahawa kursus yang dianjurkan TH sebelum jemaah berangkat ke Tanah Suci menjadi salah satu faktor yang membantu mereka melakukan ibadah sebaiknya, selain peranan petugas TH di sini yang memberi penerangan dari semasa ke semasa.

Tengku Aziz berkata, setiap rombongan akan dibahagi kepada beberapa kumpulan yang terdiri 100 jemaah di bawah bimbingan dua orang Pembimbing Ibadah Haji Tanah Suci (Pihtas) serta beberapa petugas Maktab (penginapan) masing-masing.

Sementara itu, Ketua Rombongan Haji Malaysia, Datuk Seri Syed Saleh Syed Abdul Rahman berkata, TH menyediakan program latihan secara berterusan kepada bakal haji sebelum mereka ke Tanah Suci.

Katanya, pelbagai medium latihan termasuk kursus haji secara dalam talian juga telah disediakan bagi memastikan jemaah sentiasa mendapat panduan bukan sahaja berkaitan ibadah tetapi juga panduan kendiri, termasuk menjaga kesihatan serta kebersihan, lebih-lebih lagi semasa di Arafah dan Mina.

“Bertepatan dengan penjagaan kesihatan dan kebersihan, TH akan meneruskan kempen kebersihan di kalangan jemaah haji, seperti mana dengan tuntutan agama Islam.

“Alhamdulillah, pada musim haji 2017 dengan sokongan dan kerjasama dari Muassasah Asia Tenggara, kita telah berganding bahu menyertai jemaah haji dalam kempen menjaga kebersihan di Arafah dan Mina. Ini diperluaskan ke Makkah pada tahun berikutnya,” katanya.

Beliau berkata demikian ketika berucap pada Majlis Taaruf antara barisan kepimpinan Syarikat Tewafah Asia Tenggara (dulu dikenali sebagai Muassasah Asia Tenggara) dan Rombongan Haji Malaysia, malam tadi.

Katanya, pengendalian jemaah tahun ini diharap lebih baik dari sebelumnya dan ia akan dapat dicapai menerusi kerjasama erat bersama Syarikat Tewafah Asia Tenggara dan kerajaan Arab Saudi. – Bernama


Polis tahan 75 migran naik 2 kapal dari Filipina

SANDAKAN, 12 Ramadan 1442H, Sabtu – Seramai 75 migran dipercayai datang dari Filipina dengan menggunakan dua buah kapal ditahan kerana menceroboh perairan negara melalui ‘laluan tikus’ atau tidak sah dekat sini, awal pagi semalam. (23 April)

Ketua Polis Daerah Sandakan ACP Mohd Azhar Hamin berkata cubaan mereka itu berjaya dikesan Pasukan Polis Marin (PPM) Sandakan yang melaksanakan Operasi Benteng di perairan Pulau Berhala kira-kira 8km dari sini pada 2.30 pagi semalam.

Beliau berkata seramai 64 migran yang ditahan termasuk dua juragan kapal tersebut bukan warganegara Malaysia manakala 11 lagi migran mempunyai MyKad, dan ujian saringan COVID-19 dijalankan ke atas mereka didapati negatif.

“Dua juragan lelaki itu masing-masing berumur 25 dan 55 tahun, manakala 73 migran lagi dalam lingkungan umur sehingga 76 tahun termasuk lapan kanak-kanak disyaki cuba menyeludup masuk ke Sandakan.

“Dua kapal ini bergerak beriringan dipercayai dari Pulau Tabawan, Filipina menuju ke Sandakan melalui laluan tidak sah…turut dirampas wang tunai 109,940 Peso Filipina (RM9,363.50) daripada dua juragan itu, dipercayai kos pengangkutan migran terbabit,” katanya pada sidang media di sini hari ini.

Mohd Azhar berkata dua juragan itu direman 28 hari bagi membantu siasatan di bawah Seksyen 26J Akta Antipemerdagangan Orang dan Antipenyeludupan Migran 2007.

Katanya dua juragan itu turut disiasat bersama 62 migran lain yang bukan warganegara Malaysia masing-masing direman 14 hari bagi membantu siasatan di bawah Seksyen 6(1)(c) Akta Imigresen 1969/53 kerana memasuki negara ini tanpa memiliki pas yang sah.

Beliau berkata 11 lagi yang memiliki MyKad masing-masing direman tujuh hari bagi membantu siasatan di bawah Seksyen 5(2) Akta Imigresen 1969/53 kerana memasuki negara ini melalui tempat yang tidak dibenarkan atau tidak sah.

Sementara itu, Komander Pasukan Polis Marin (PPM) Wilayah 4 Sabah ACP Ahmad Ariffin berkata pertalian darah antara warga asing, khususnya dari Filipina dan penduduk tempatan di Sandakan antara faktor pendatang dari negara jiran itu berani menceroboh sempadan negara.

Atas dasar itu, beliau berkata ramai yang beranggapan mereka boleh masuk dan keluar perairan negara dengan sewenang-wenangnya tanpa menghiraukan undang-undang di negara ini.

“Kebanyakan mereka mempunyai saudara-mara di sini (Sandakan) dan beranggapan dunia ini tanpa sempadan, senang masuk dan keluar (perairan negara)…PPM sentiasa melaksanakan rondaan di perairan bagi memastikan daerah Sandakan ini tidak mudah diceroboh warga asing,” katanya. – Bernama


Hudud: Tiba masa pemimpin bersatu hati martabat perundangan Islam

Oleh Zuhayati Yazid

BANGI, 9 Safar 1443H, Khamis – Sudah tiba masanya pemimpin-pemimpin Islam bersatu hati, bekerja keras selain bertanggungjawab memperjuangkan undang-undang Islam selari dengan kedudukan Malaysia sebagai negara Islam.

Mufti Pahang, Datuk Seri Abdul Rahman Osman berkata, kini negara kekurangan sokongan padu di Parlimen daripada pemimpin Islam sendiri menyebabkan pelaksanaan undang-undang itu tertangguh.

“Sebab itu pemilihan seorang pemimpin perlu dititikberatkan, kita perlu faham dengan perjuangan Islam yang akan diperjuangkan pemimpin berkenaan.

“Adalah wajib bagi umat Islam kembali semula memimpin umatnya bersama ajaran Islam yang sempurna dan pemilihan pemimpin merupakan suatu amanah yang paling besar dengan ciri-ciri kepimpinan yang sempurna.

“Jangan kerana kepentingan peribadi dan politik semata-mata kita abaikan perjuangan sebenar, walaupun kita tahu apa yang diperjuangkan itu tidak berada dalam landasan sebenar,” katanya kepada Ismaweb.net, hari ini

Beliau berkata demikian sebagai mengulas kesediaan kerajaan Terengganu untuk menguatkuasakan Enakmen Kesalahan Jenayah Syariah (Hudud dan Qisas) Terengganu 2002.

Pengerusi Jawatankuasa Pelaksanaan Syariah, Pendidikan dan Pengajian Tinggi negeri, Satiful Bahri Mamat berkata, negeri itu bakal muncul negeri pertama di Malaysia melaksanakan hukuman hudud dan qisas mengikut peruntukan diizinkan.

Mengulas lanjut, Abdul Rahman berkata, kepentingan agama perlu didahulukan dalam apa juga keadaan selagi tidak bercanggah dan perlu ditegakkan sewajarnya dengan perjuangan negara Islam.

Justeru, katanya, orang muda perlu didedahkan dengan perjuangan sebenar berlandaskan cara Islam supaya wujud rasa tanggungjawab untuk meneruskannya.

“Jangan rasa golongan muda tidak penting sebaliknya perlu berikan pendedahan sejak awal dengan isu-isu penting terutama melibatkan soal agama seperti ini supaya wujud rasa tanggungjawab dalam diri untuk terus berjuang.

“Kita tidak mahu orang muda terus dibuai dengan perkara-perkara tidak penting sedangkan undang-undang ini wajib untuk kita taati selari dengan kedudukan Malaysia negara Islam,” ujarnya.

Sehubungan itu, beliau menyeru supaya pemimipin-pemimpin Islam lain untuk bersama-sama sokong dengan pelaksanaan undang-undang walaupun berlainan ideologi yang diperjuangkan demi memartabatkan semula Islam.


1,571 pegawai, anggota polis dikenakan tindakan tatatertib

KUALA LUMPUR, 24 Syaaban 1443H, Ahad – Seramai 1,571 pegawai dan anggota polis dikenakan tindakan tatatertib sepanjang tahun lepas, kata Pengarah Jabatan Integriti dan Pematuhan Standard (JIPS) Bukit  Aman Datuk Azri Ahmad.

Beliau berkata, antara kesalahan integriti yang dilakukan adalah tidak mengisytiharkan harta, mengunjungi pusat hiburan, berkahwin tanpa kebenaran, enggan menerima laporan dan meminta imbuhan.

Azri berkata, mereka yang terlibat dengan kesalahan integriti disiasat di bawah Peraturan Pegawai Awam (Kelakuan dan Tatatertib) 1993.

Selain itu, terdapat juga 23 pegawai dan anggota polis direkodkan terlibat kesalahan jenayah, rasuah (18), dadah (84) dan syariah (48).

“Oleh itu, bagi memperkasakan integriti warga Polis Diraja Malaysia (PDRM), kami akan memberi fokus kepada enam elemen pada tahun ini iaitu memperkasakan tadbir urus/kepolisan, pengurusan aduan, risikan/operasi, siasatan, pematuhan serta agama dan kaunseling,” katanya kepada Bernama baru-baru ini.

Menurutnya elemen tadbir urus/kepolisan am melibatkan sudut perlakuan menerusi kursus, latihan dalam perkhidmatan dan program ilmiah berterusan kepada warga PDRM manakala elemen pengurusan aduan pula adalah mempromosi kewujudan e-SPA (Sistem Pengurusan Aduan) kepada orang awam serta warga PDRM.

Selain itu, elemen risikan/operasi pula mempertingkatkan integriti dalam kalangan warga PDRM dengan menangani penglibatan warga PDRM terhadap penyalahgunaan dadah dan ketum selain serbuan mengejut terhadap petugas barisan hadapan di lapangan bagi mencegah isu pemerasan di sekatan jalan raya dan lain-lain.

Azri berkata, bagi elemen siasatan, JIPS mempertingkatkan kualiti dalam siasatan pegawai dan anggota polis dengan menjalankan siasatan secara menyeluruh serta terperinci supaya mereka yang terlibat dengan salah laku akan diadili sewajarnya berdasarkan fakta serta pembuktian.

“Bagi elemen pematuhan, kami mengambil pendekatan pencegahan dengan mempertingkatkan pemeriksaan pematuhan untuk menutup ruang dan peluang berlakunya salah laku serta penyelewengan dalam kalangan pegawai dan anggota polis,” katanya.

Beliau berkata, menerusi elemen agama dan kaunseling, integriti warga kerja PDRM akan diperkasa secara inklusif dengan menekankan aspek pembangunan, pencegahan dan pemulihan melalui pendekatan agama serta psikologi dan kaunseling.

Sementara itu, mengulas mengenai tindakan netizen membuat aduan tidak menggunakan saluran yang betul dan menularkan sesuatu isu menerusi media sosial sebelum siasatan dijalankan, Azri berkata, fenomena itu menjadikan netizen sebagai hakim tanpa kesahihan fakta sebenar.

“Saya berpandangan bagi isu sensitif lebih-lebih lagi melibatkan maruah, ia perlu dilakukan mengikut saluran betul dengan membuat laporan kepada pihak berkaitan,” katanya.

Beliau berkata, tindakan secara profesional perlu dilakukan supaya mangsa terlibat tidak terdedah kepada kecaman dan komen-komen negatif yang boleh mempengaruhi emosi selain mengelak masyarakat terus membuat andaian yang tidak benar terhadap pihak terlibat.

“Saya melihat masyarakat kini hanya berani menyuarakan ketidakpuasan hati berhubung sesuatu isu dengan menularkan isu berkenaan menerusi media sosial seperti aplikasi WhatsApp dan Facebook tetapi enggan bertindak dengan betul (membuat laporan),” katanya.

Azri berkata, mereka seharusnya membuat aduan kepada pihak berkuasa supaya tindakan sewajarnya boleh diambil. – Bernama


Kempen ‘Melayu Sepakat Islam Berdaulat’ pencapaian ISMA paling bermakna

Oleh Ainul Illia Meor Suzurudin

BANGI, 9 Rabiulawal 1444H, Khamis – Kempen ‘Melayu Sepakat, Islam Berdaulat’ yang dilancarkan gerakan Islam Ikatan Muslimin Malaysia (ISMA) pada 2010 kini berjaya apabila ramai pihak sudah kembali yakin bercakap mengenai agenda Melayu.

Bagi Amir ISMA, Al- Fadhil Ustaz Abdullah Zaik Abdul Rahman, inilah satu pencapaian yang paling bermakna dalam sejarah penubuhan ISMA.

“Selepas kempen yang kita buat, pejuang Melayu sudah kembali yakin untuk bercakap mengenai agenda Melayu. Itu satu pencapaian penting.

“Begitu juga pembangkang yang sebelum ini menentang habis-habisan, namun setelah masa berlalu mereka juga mula faham bahawa agenda Melayu mesti diletakkan dalam perjuangan.

“Sebab itu akhir-akhir ini mereka kembali meletakkan perjuangan Melayu dalam agenda mereka. Lebih serius, hingga masukkan ia dalam ‘kitab siyasi’ mereka,” katanya.

Beliau berkata demikian dalam program Dimensi sempena Sambutan Jubli Perak 25 Tahun ISMA yang disiarkan secara langsung di TV Pertiwi, hari ini.

Bagaimanapun Ustaz Abdullah berkata, perjuangan agenda Melayu ini masih belum menyeluruh di kalangan parti-parti politik di negara ini kerana kebanyakan masih mendahulukan perkara lain.

“Jelas sekali mereka tertumpu kepada hasil. Jadi Muafakat Nasional (MN) pun hanyalah kulit untuk menutup hakikat bahawa ia adalah untuk pilihan raya semata-mata.

“Nak menang pilihan raya tiada masalah, tapi hasrat utama tidak kesampaian iaitu untuk melihat agama Islam menjadi tinggi, bangsa Melayu terbela, bahasa Melayu dimartabatkan,” katanya.

Ustaz Abdullah turut menegaskan, kedaulatan Islam boleh menjelma dan tiada yang mustahil kecuali bangsa Melayu itu sendiri tidak memperjuangkannya.

Malah, jika umat Islam di negara ini tiada kesatupaduan dan tidak sebenar-benarnya bermuafakat maka perjuangan ini tidak dapat dicapai.

“Kalau kita tak mampu terjemahkan hakikat muafakat, makna kata kita belum sampai tahap disatukan sebagai satu ummah, bersatu di atas satu akidah, satu matlamat hidup, cara hidup, budaya dan sebagainya.

“… kalau ini semua kita perkukuhkan balik sebagai elemen ummah, pembinaan bangsa Melayu, kita boleh kembalikan kedudukan Islam dan boleh tegakkan apa yang kita sebut dulu – mengembalikan ketuanan Melayu yang sudah hilang.

“Kalau hari ini berpolitik dan mementingkan kerusi serta membiarkan unsur kekuatan dalam diri ummah terburai, maka mustahil-lah kita akan dapat hasilnya,” katanya.


‘Tiada lagi suara perjuangan agama, bangsa di PWTC’

BANGI, 14 Syaaban 1442H, Ahad – “Kira kira 18 bulan lalu, Dewan Merdeka PWTC menjadi saksi kepada himpunan penyatuan ummah dan perpaduan politik Melayu.

“Hari ini, dewan yang sama menghidangkan suasana berbeza. Tiada lagi suara perpaduan, perjuangan bangsa dan agama. Ia berganti suara perpecahan.

“Suara menakut-nakutkan, ugutan, penggantungan dan pemecatan. Saya berbangga menjadi sebahagian suara yang dulu dan bukan suara yang baru,” demikian luahan Tan Sri Annuar Musa di Facebooknya hari ini.

Beliau juga mengenang kembali dalam Dewan PWTC itulah pernah memaparkan ayat al-Quran dan surah pilihan yang memperingatkan mengenai pentingnya perpaduan dan perpecahan.

“Ucapan-ucapan sarat dengan sifat berjiwa besar, saling memaafkan serta penyataan iltizam berjuang demi agama, bangsa dan tanah air.

“Lagu muafakat digubah, piagam dimasyhur, MoU ditandatangani. Suasana di sambut rasa lega rakyat di iringi linangan air mata,” katanya.

Pada 14 September 2019 UMNO dan PAS menubuhkan Muafakat Nasional (MN) atas alasan untuk mengukuhkan semula kesatuan politik bangsa itu.

Gagasan berkenaan didakwa mahu membawa perubahan kepada kesatuan politik Melayu di Malaysia.

Namun, peranan dan fungsi Muafakat Nasional kini seolah-olah tenggelam dan hilang punca.

Hubungan kedua-dua parti dilihat masih ‘tergantung’ apabila UMNO memilih untuk memutuskan kerjasama dengan Bersatu pada PRU15 nanti, dan PAS pula kekal untuk mempertahankan kerajaan Perikatan Nasional (PN).


PM mengadap Agong, dipercayai persembah cadangan senarai Kabinet

KUANTAN, 17 Muharram 1443H, Khamis – Perdana Menteri Datuk Seri Ismail Sabri Yaakob hari ini menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dipercayai bagi mempersembahkan cadangan senarai Kabinet kepada Seri Paduka di Istana Abdulaziz di sini.

Kenderaan dinaiki perdana menteri tiba di perkarangan istana pada 10.53 pagi dengan diiringi tiga kenderaan lain dan kawalan polis trafik.

Perdana menteri dipercayai mempersembahkan cadangan senarai itu untuk mendapat perkenan Al-Sultan Abdullah sebelum diumumkan, yang dijangka pada petang ini.

Pengumuman itu sekali gus akan dapat menamatkan spekulasi mengenai senarai jemaah menteri baharu, memandangkan sebelum ini terdapat beberapa senarai tular di media sosial, namun dinafikan oleh Ismail Sabri yang meminta masyarakat menunggu senarai rasmi daripada beliau.

Desas-desus kehadiran perdana menteri ke Pahang mula tersebar sejak semalam, menyebabkan perkarangan Istana Abdulaziz mula dikunjungi pengamal media sejak pagi tadi. – Bernama


2,000 tapak perniagaan dibuka untuk anak muda kota

PUTRAJAYA, 4 Rabiulakhir 1442H, Jumaat – Kementerian Wilayah Persekutuan menyasarkan untuk menyediakan 2,000 tapak perniagaan untuk anak muda kota, di bawah Program Usahawan Anak Muda Kota Wilayah Persekutuan dalam tempoh dua tahun, kata Menterinya Tan Sri Annuar Musa.

Setakat ini, katanya sebanyak 1,122 ruang perniagaan di 169 lokasi sekitar Kuala Lumpur dan Putrajaya telah disediakan di bawah program tersebut, bagi membantu anak-anak belia kota yang terjejas dan kehilangan punca pendapatan akibat pandemik COVID-19.

“Kalau satu tempat perlukan sekurang-kurangnya dua pekerja, oleh itu 4,000 peluang pekerjaan tersedia kepada anak muda kota, secara tidak langsung mereka mendapat manfaat daripada program ini,” katanya kepada media selepas menyampaikan lesen perniagaan kepada usahawan muda kota Putrajaya, di sini hari ini.

Annuar berkata, sejak diumumkan pada 7 Julai lepas, program tersebut telah menerima sambutan yang memberangsangkan dengan jumlah permohonan yang menggalakkan

Beliau berkata, antara kriteria asas dalam proses pemilihan program itu adalah alamat kediaman pemohon mestilah di Putrajaya atau Kuala Lumpur, dan keutamaan akan diberikan kepada belia berusia 18 hingga 35 tahun dan mereka yang hilang pekerjaan serta aktiviti perniagaan akibat kesan pandemik COVID-19.

“Pemohon yang mempunyai pengalaman yang luas bersesuian dengan premis yang dipohon adalah satu kelebihan,” katanya.

Mengenai program ‘wilayah bebas berniaga’, Annuar berkata pihaknya menerima maklumat terdapat pihak yang cuba menjadi sindiket orang tengah dengan menguasai sesuatu kawasan untuk mengutip bayaran sewa tapak.

“Tidak perlu ada sistem orang tengah, kerana setiap peniaga yang ingin berniaga hanya perlu berurusan dengan Dewan Bandaraya Kuala Lumpur (DBKL) dan Perbadanan Putrajaya, supaya mereka membuka gerai mereka di tempat yang dibenarkan dan mematuhi peraturan yang ditetapkan,” katanya.

Dalam perkembangan lain, Annuar meminta agar semua ahli parlimen menyokong Belanjawan 2021 pada sesi pengundian pada 26 Nov nanti, kerana penting ia diluluskan supaya urusan perjalanan kewangan negara tidak terganggu.

“Tidak salah untuk kita cadangkan dasar dan penambahbaikan seperti menyambung moratorium dan akaun 1 Kumpulan Wang Simpanan Pekerja (KWSP) boleh dikeluarkan.

“Saya rasa itu elok dan bagus dan kerajaan perlu ambil perhatian. Jadi bukan bermakna apabila Belanjawan dibentangkan, itu sahaja, yang lain sudah tidak boleh dibuat. Itulah gunanya perbahasan,” katanya. – Bernama


Pusat Internet Komuniti pilihan terbaik bantu keperluan PdPR

IPOH, 14 Jamadilakhir 1442H, Rabu – Pusat Internet Komuniti (PIK) Malaysia, merupakan alternatif bukan sahaja kepada ibu bapa yang tidak mampu menyediakan gajet atau peranti untuk anak-anak mengikuti pengajaran dan pembelajaran di rumah (PdPR), malah ia juga mempunyai akses internet yang kuat.

Tinjauan Bernama di PIK Kampung Tersusun Batu 8 di Tambun di sini semalam mendapati, inisiatif di bawah Kementerian Komunikasi dan Multimedia itu ternyata menjadi tumpuan para pelajar, yang memerlukan kemudahan komputer dan internet.

Pengurusnya Mazzita Abdul Razak berkata lebih menarik, pusat internet itu yang beroperasi bermula 9 pagi hingga 6 petang setiap hari sejak 2013, turut menyediakan kemudahan pinjaman komputer riba (netbook) untuk kegunaan pelajar sekolah di rumah.

“PIK ini sememangnya menjadi tumpuan para pelajar sekolah, lebih-lebih lagi sejak pelaksanaan PdPR tetapi sejak Perintah Kawalan Pergerakan (PKP) kurang mendapat kunjungan, kerana ibu bapa bimbang keselamatan anak-anak mereka.

“Mereka lebih memilih supaya anak-anak mereka belajar di rumah, namun para pelajar boleh meminjam komputer riba dari pusat internet ini untuk digunakan di rumah,” katanya ketika ditemui Bernama.

Beliau berkata sebanyak 200 komputer riba terdapat di PIK itu dan lebih 100 masih tersedia untuk dipinjamkan kepada mereka yang memerlukan, kerana selebihnya telah dipinjam oleh para pelajar dan pihak sekolah.

Menurutnya selain pinjaman komputer riba, sebanyak 20 unit komputer turut disediakan untuk kemudahan pengguna di PIK itu, selain penyediaan bilik mesyuarat untuk sesuatu organisasi atau syarikat mengadakan sesi ‘Zoom Meeting’.

Katanya orang ramai yang berminat mendapatkan semua kemudahan disediakan kerajaan itu boleh mengunjungi pusat internet tersebut atau menghubunginya di talian 010-3153073 untuk maklumat lanjut dan sebarang janji temu.

Seorang pelajar tingkatan empat dari Sekolah Menengah Kebangsaan Ulu Kinta Che Hafizal Farish, yang tinggal di kampung berkenaan berkata beliau mengunjungi PIK itu setiap hari, bagi mengikuti PdPR dan membuat rujukan internet.

Che Hafizal berkata kewujudan pusat internet itu sememangnya memberi banyak manfaat kepada para pelajar supaya tidak ketinggalan dalam pelajaran, terutamanya selepas penularan wabak COVID-19 yang menyebabkan banyak sesi persekolahan secara bersemuka ditutup.

Sementara itu, seorang penduduk Rehan Ezanee Ahmad Tajuddin, 36, berkata beliau turut mendapatkan pinjaman sebuah komputer riba dari pusat internet berkenaan, untuk kegunaan dua anaknya masing-masing dalam darjah tiga dan tingkatan satu, untuk tujuan PdPR.

Beliau berkata walaupun kedua-dua anaknya Muhammad Ammar Zihnee Shamsudin, 9, dan Nur Alya Ezanee Shamsudin, 13, mempunyai telefon pintar, namun penggunaan komputer riba lebih memudahkan mereka menyiapkan kerja sekolah yang diberikan guru, menerusi aplikasi Whatsapp.

“Kami perlu menggunakan capaian internet sendiri pada komputer riba ini menggunakan data sendiri, namun ia amat berguna dan memudahkan anak-anak termasuk untuk mencetak nota dan kerja sekolah, berbanding menggunakan telefon pintar kerana skrin yang agak kecil,” katanya.

Pengerusi Jawatankuasa Belia, Sukan, Komunikasi dan Multimedia Perak Khairul Shahril Mohamed ketika dihubungi Bernama memberitahu, terdapat 66 buah PIK di Perak yang beroperasi bermula pukul 9 pagi hingga 6 petang.

“Saya menyeru agar mereka yang mempunyai masalah untuk menjalankan PdPR kerana kekangan peranti mahupun talian internet, agar memanfaatkan fasiliti yang telah disediakan di PIK berhampiran mereka,” katanya. – Bernama


Bayi perempuan ditemukan atas jalan raya

KENINGAU, 27 Safar 1444H, Sabtu – Seorang bayi perempuan yang cukup sifat ditemukan ditinggalkan di atas jalan raya di Jalan Kampung Korikot, Tambunan dekat sini awal pagi tadi.

Ketua Polis Daerah Keningau, DSP Nor Rafidah Kasim berkata, bayi perempuan itu, ditemukan orang awam pada jam 1.05 pagi sebelum membuat laporan kepada pihak polis.

Beliau berkata, pihaknya menerima laporan mengenai perkara itu pada jam 2.38 pagi, dan siasatan awal mendapati, bayi perempuan tersebut ditemukan orang awam yang sedang dalam perjalanan pulang ke rumah.

“Bayi tersebut dalam keadaan dibalut dengan kain putih bercorak bunga. Pengadu terkejut dan terus mengangkat bayi itu masuk ke dalam kereta.

“Bayi terbabit kemudian dibawa ke Hospital Tambunan untuk pemeriksaan dan rawatan lanjut,” katanya dalam kenyataan hari ini.

Nor Rafidah berkata, bayi perempuan tersebut dalam keadaan stabil dan masih mendapatkan rawatan di hospital berkenaan.

Beliau berkata, kes disiasat di bawah Seksyen 317 Kanun Keseksaan dan orang ramai yang mempunyai sebarang maklumat berhubung kes itu, diminta menghubungi pegawai penyiasat Inspektor Mohd Damsa Dahlan di talian 016-448 6747. – Bernama


BERJASA sedia hadapi PRU15

Oleh Ainul Illia Meor Suzurudin

BANGI, 21 Zulkaedah 1443H, Selasa – Parti BERJASA sudah bersedia menghadapi Pilihan Raya Umum ke-15 (PRU15) kerana persiapan telah lama dilaksanakan daripada pelbagai sudut kekuatan.

Presidennya, Ustaz Haji Zamani Ibrahim berkata, pihaknya aktif bertemu dan berbincang dengan parti-parti yang ingin membina semula negara serta membetulkan kerosakan sistem politik tanah air, menerusi jajaran baharu.

Beliau berkata, jajaran baharu itu akan menghidangkan pengundi dengan pimpinan baharu yang lebih berwibawa.

“Sudah sampai masanya jajaran baharu mengambil alih pimpinan negara dengan muka baharu, pemain muka lama yang bermasalah integriti mesti direhatkan demi kemajuan negara yang bermaruah.

“BERJASA telah menghimpunkan ramai daripada kalangan pimpinan parti berwibawa, pimpinan pertubuhan bukan kerajaan (NGO) dan tokoh-tokoh kebangsaan untuk turut bersama pimpin negara ini.

“Kita telah menyakinkan mereka bahawa kalau kita tidak bertindak sekarang membetulkan dan membina negara, bila lagi dan siapa lagi yang kita nak harapkan kalau bukan kita yang cintakan untuk membina semula negara,” katanya ketika dihubungi Ismaweb.net, hari ini.

Dalam usaha memantapkan jajaran baharu, Ustaz Zamani berkata, BERJASA turut bersedia menerima pelawaan mana-mana parti untuk bekerjasama, dengan syarat ia mestilah membersihkan partinya daripada korupsi dan bebas tuduhan rasuah.

Sementara itu, BERJASA dan beberapa parti lagi yakin PRU15 mampu memberikan saingan sengit kepada Barisan Nasional (BN), Pakatan Harapan (PH) mahupun Perikatan Nasional (PN).

“Kebencian rakyat kepada parti-parti sedia ada akan memberikan kelebihan kepada jajaran baharu ini. Parti sedia ada gagal dalam menjalankan mandat rakyat bahkan lebih kepada kepentingan kuasa individu semata-mata.

“PRU15 ini, rakyat akan ada pilihan calon calon terbaik dan berwibawa, saya mengharapkan rakyat mesti cerdik dan bijak untuk memilih. Masa depan dan kemajuan negara adalah terletak kepada kuasa rakyat,” katanya.

Datuk Seri Ismail Sabri Yaakob mempunyai tempoh sehingga Julai tahun depan sebelum mengadakan PRU15.

Namun, desas-desus PRU15 semakin hampir apabila perdana menteri sendiri memberi ‘hint’ bahawa pembubaran Parlimen tidak akan dilewatkan walau sesaat.

Katanya, paling lewat PRU15 boleh diadakan pada Julai 2023, bagaimanapun beliau tidak menolak kemungkinan pilihan raya mungkin diadakan lebih awal daripada tarikh akhir penggal.


PEMBELA turun padang bantu mangsa banjir di Shah Alam

BANGI, 19 Jamadilawal 1443H, Jumaat – Bak kata pepatah, berat sama dipikul, ringan sama dijinjing, ramai pihak turun padang bersama-sama membantu mangsa banjir di Shah Alam sejak beberapa hari lalu.

Tidak ketinggalan, beberapa badan bukan kerajaan (NGO) termasuk Pertubuhan-Pertubuhan Pembela Islam (PEMBELA) dan Pertubuhan Muafakat Sejahtera Masyarakat Malaysia (MUAFAKAT) turut terbabit dalam misi bantuan mangsa banjir.

Selain menyumbang tenaga dan wang, beberapa NGO seperti Dapur Taqwa dan Yayasan Kasih Tauhid berkolaborasi memasak juadah untuk mangsa banjir dan sukarelawan di beberapa tempat.

Menerusi hantaran di akaun Facebook PEMBELA, selain NGO, terdapat juga sekumpulan sukarelawan yang bergerak atas kapasiti dan inisiatif individu.

Katanya, walaupun tidak berdaftar di bawah mana-mana kumpulan atau NGO, ia tidak menjadi penghalang untuk menyumbang.

“Segala tenaga dan wang sumbangan dikeluarkan atas dasar kesedaran dan keinginan yang tinggi untuk membantu,” katanya.

PEMBELA juga memaklumkan bahawa pusat pemindahan sementara (PPS) yang utama bertempat di Pusat Konvensyen dan Resort INTEKMA, Universiti Teknologi MARA (UiTM) Shah Alam menempatkan kira-kira 44 keluarga.

Katanya, menerusi misi banjir ini juga dapat dilihat keberkesanan gerak kerja dan kerjasama antara semua NGO di mana di sini turut menjadi pusat meletakkan barang-barang sumbangan untuk diambil oleh NGO-NGO lain untuk diedarkan ke kawasan yang mereka hulurkan bantuan.

“Inilah yang dikatakan ‘daripada rakyat, untuk rakyat’,” katanya.


Ada masalah tiket penerbangan? Buat aduan pada MAVCOM

BANGI, 26 Ramadan 1444H, Isnin – Pengguna diminta berhubung secara terus dengan Suruhanjaya Penerbangan Malaysia (MAVCOM) berkaitan harga, perkhidmatan, pertukaran jadual serta pembatalan penerbangan.

Kementerian Perdagangan Dalam Negeri dan Kos Sara Hidup (KPDN) menerusi kenyataannya berkata, segala isu pertikaian berkaitan perkhimatan mana-mana syarikat penerbangan adalah di luar bidang kuasa Tribunal Tuntutan Pengguna, KPDN.

Perkara ini berdasarkan Akta Perlindungan Pengguna (Pindaan) 2015 di mana segala aduan berkenaan dengan perkhidamatan penerbangan perlu dirujuk kepada MAVCOM.

“KPDN menyeru semua pengguna untuk menyimpan atau merakam semua transaksi bila berhubungan dengan syarikat penerbangan dan membuat aduan terus kepada MAVCOM beserta dengan bahan bukti yang telah dirakam dan disimpan.

“Walau bagaimana pun, segala aduan yang Kementerian terima selama ini telah dimajukan kepada MAVCOM untuk tindakan selanjutnya,” katanya.


Arab Saudi ulangi amaran hukuman berat ke atas jemaah haji tanpa permit

RIYADH, 25 Zulkaedah 1444H, Rabu – Kerajaan Arab Saudi mengulangi amaran akan mengenakan hukuman berat kepada mana-mana individu yang mengerjakan ibadah haji tanpa permit yang sah.

Jabatan Keselamatan Awam Arab Saudi berkata, jemaah haji tanpa permit bakal berdepan dengan hukuman penjara, denda dan larangan memasuki negara berkenaan selama 10 tahun jika disabitkan kesalahan.

“Mana-mana rakyat tempatan yang ditahan membawa jemaah haji tanpa permit pula bakal berdepan hukuman penjara sehingga enam bulan dan denda sehingga SAR50,000 (RM61.600) bagi setiap kesalahan”, menurut jabatan itu dalam satu kenyataan, lapor Agensi Berita Arab Saudi (SPA).

Menurut kenyataan itu, pesalah dalam kalangan warga asing pula akan dihantar pulang ke negara masing-masing selepas selesai menjalani hukuman dan membayar denda, selain dihalang daripada memasuki Arab Saudi bagi tempoh yang ditetapkan”.

Arab Saudi mula mengenakan hukuman tegas bagi kesalahan operasi haji tanpa permit sejak tahun 2013.

Hukuman bagi pesalah warga asing termasuklah dihantar pulang serta-merta dan disenarai hitam daripada memasuki Arab Saudi selama 10 tahun.

Walaupun Arab Saudi membenarkan pemegang semua jenis visa menunaikan umrah sepanjang tahun, namun visa ini adalah terpakai di luar musim haji sahaja. -Bernama


Arab Saudi benar pesawat negara haram Israel guna laluan udara

RIYADH, 15 Rabiulakhir 1442H, Selasa – Arab Saudi membenarkan kapal terbang negara haram Israel melalui ruang udaranya bagi penerbangan ke Emiriah Arab Bersatu (UAE), menurut media rejim pengganas.

Walaupun hubungan diplomatik antara kedua-dua negara tidak kukuh, Arab Saudi pada Isnin dilaporkan membenarkan pesawat Israel memasuki ruang udaranya untuk penerbangan ke UAE.

Media Israel mendakwa, pentadbiran Tel Aviv meminta Washington untuk meyakinkan Arab Saudi supaya membenarkan laluan ruang udaranya, dan ia mendapat kebenaran daripada kerajaan negara itu.

Kebenaran itu secara tidak langsung memendekkan jarak penerbangan dari Israel ke UAE – yang bermula sejak bulan ini.

Laporan media tempatan mendakwa, permit itu hanya sah untuk UAE dan syarikat Israel tidak dibenarkan menggunakan ruang udara Arab Saudi bagi penerbangan ke negara lain.

Pada Oktober, Penguatkuasa Penerbangan Awam UAE menandatangani perjanjian dengan Pihak Berkuasa Penerbangan Awam Israel bagi tujuan perkhidmatan pengangkutan udara antara kedua-dua negara.

Hubungan antara UAE dan Israel kuat sejak keduanya menandatangani perjanjian diplomatik membabitkan sektor pelaburan, perdagangan, sains dan teknologi yang dipengerusikan oleh Ameria Syarikat (AS).

Tindakan itu mendapat kecaman meluas daripada rakyat Palestin, yang menyifatkan kerjasama itu mengkhianati kepentingan dan perjuangan mereka.- Agensi


VIDEO | Briged Al-Qassam bebaskan dua tawanan wanita Israel

GAZA, 9 Rabiulakhir 1445H, Selasa – Sayap ketenteraan Hamas, Briged Al-Qassam membebaskan dua tahanan wanita Israel, malam tadi atas sebab-sebab kemanusiaan yang mendesak.

Jurucakap rasmi Al-Qassam, Abu Ubaidah berkata, melalui pengantaraan Mesir, pihaknya membebaskan kedua-dua tawanan, Nurit Yitzhak dan Yochved Lifshitz.

Ini kerana, Israel telah beberapa hari menolak untuk menerima meraka sejak Jumaat lalu, dan masih mengabaikan fail tahanannya.

“Kami telah memutuskan untuk membebaskan mereka atas alasan kemanusiaan dan walaupun pendudukan melakukan lebih daripada 8 pelanggaran prosedur yang telah dipersetujui bersama pengantara, yang akan dipatuhi oleh pendudukan pada hari ini untuk menyelesaikan proses penyerahan,” katanya dalam kenyataan, hari ini.

Dalam video yang disiarkan Briged Al-Qassam malam tadi, kedua-dua tahanan wanita itu dilihat diberi layanan yang baik serta disediakan makan dan minum sambil berbual bersama mereka.

Di penghujung video, sebelum pergi mengikut pasukan pengantara (petugas kesihatan), salah seorang tahanan dilihat mahu bersalam dengan anggota Al-Qassam.

Tawanan Briged Al-Qassam yang dilepaskan sebelum ini juga sering kali menceritakan bagaimana mereka tidak diapa-apakan oleh para mujahidin dan dilayani dengan sifat penuh perikemanusiaan.

Tawanan akan diberi jaminan untuk tidak diapa-apakan kerana Briged Al-Qassam adalah muslim.

Menurut etika peperangan dalam Islam, kanak-kanak, wanita, warga tua dilarang daripada dibunuh.

“Kami menunaikan wasiat Rasulullah SAW sebagai Muslim Mujahidin, kami tidak membunuh wanita, orang tua, kanak-kanak dan ahli ibadat di tempat ibadat mereka.

“Kami hanya membunuh tentera dan melepaskan wanita serta kanak-kanak,” kata Mujahidin Al-Qassam baru-baru ini.


Malaysia gantung import lembu, kerbau Thailand

BANGI, 27 Syawal 1442H, Selasa – Jabatan Perkhidmatan Veterinar mengambil ketetapan untuk menggantung pengimportan lembu dan kerbau daripada Thailand berkuat kuasa serta-merta.

Keputusan itu dilakukan setelah menilai risiko penularan penyakit Lumpy Skin Disease (LSD) yang dilaporkan telah menular kepada lebih 41 province di Thailand.

“Ketetapan ini diambil bagi membendung risiko penularan penyakit LSD daripada negara Thailand demi kepentingan industri penternakan ruminan negara,” katanya dalam satu kenyataan hari ini.

Pada masa sama, jabatan itu menyeru semua pemain industri termasuk pengimport, peraih dan penternak memberi kerjasama dengan membatalkan tempahan sekiranya ada, dengan pihak pembekal lembu dan kerbau di Thailand.

Katanya, pemain industri juga dinasihatkan supaya segera melaporkan kepada pihak berkuasa Veterinar di negeri dan daerah berdekatan, sekiranya terdapat lembu dan kerbau di ladang atau kendang menunjukkan gejala LSD bagi tindakan kawalan dan pencegahan.

“Walaupun penyakit LSD tidak zoonotik (menjangkiti manusia), tetapi memberi kesan ekonomi kepada industri penternakan ruminan dan kerugian akibat penurunan berat badan, penurunan pengeluaran susu, keguguran dan kemandulan pada ternakan yang terjangkit,” katanya.

Tambahnya, pihaknya juga mendapatkan kerjasama pihak berkuasa Agensi Kawalan Sempadan Malaysia (AKSEM) untuk mempertingkatkan kawal selia di sepanjang sempadan Malaysia-Thailand.

“Kerjasama pihak berkuasa KASTAM (Jabatan Kastam Diraja Malaysia) dan MAQIS (Jabatan Perkhidmatan Kuarantin dan Pemeriksaan Malaysia ) untuk mempertingkatkan pemeriksaan di pintu masuk negara bagi menghalang kemasukan lembu dan kerbau daripada negara Thailand,” katanya.


2 tahun terajui PDRM, Abdul Hamid tamat kontrak perkhidmatan 4 Mei

KUALA LUMPUR, 20 Ramadan 1442H, Ahad – “Saya tak berhasrat untuk kekal lebih lama dalam jawatan ini…setiap yang bermula itu pasti akan berakhir,” kata Tan Sri Abdul Hamid Bador yang akan menyerahkan jawatan Ketua Polis Negara kepada timbalan beliau Datuk Seri Acryl Sani Abdullah Sani pada Isnin.

Dua tahun menerajui pasukan Sang Saka Biru, dan sepanjang tempoh itu ada sesuatu yang beliau terkilan kerana tidak dapat dilaksanakan iaitu melawat Sabah dan Sarawak bagi menyelesaikan masalah-masalah pasukan di dua negeri itu.

“Tiada apa yang hendak saya sesali tapi hasrat saya adalah untuk ke sana (Sabah dan Sarawak) kerana di sana begitu banyak isu yang tidak dapat diselesaikan antaranya kes perjudian dan persempadanan negara.

“Saya tidak dapat pergi ke Sabah dan Sarawak sebab COVID-19 ini, banyak isu di Sarawak tapi saya mohon maaflah sebab sekiranya saya pergi (perlu) dengan kuarantin dan macam-macam…,” katanya.

Beliau berkata sesuatu yang drastik perlu dilakukan di Sarawak dan berharap pucuk pimpinan PDRM selepas ini dapat memberi perhatian terhadap isu integriti, penyeludupan, perjudian dalam talian dan maksiat yang dikatakan banyak berlaku di sana.

Memegang jawatan tertinggi pasukan keselamatan negara pada 4 Mei 2019, Abdul Hamid akan menamatkan kontrak perkhidmatan beliau pada 3 Mei 2021.

Sebagai Ketua Polis Negara ke-12, Abdul Hamid dilihat melaksanakan tugas dan tanggungjawabnya untuk membersihkan maruah pasukan itu dengan memerangi habis-habisan rasuah dalam pasukan polis.

Tidak kira anggota, pegawai, pegawai kanan mahupun pegawai kanan tinggi dalam pasukan pasti tidak akan terlepas daripada diambil tindakan baik secara dalaman atau dihadapkan ke muka pengadilan jika didapati terbabit dalam rasuah, salah laku dan bersekongkol dengan pesalah jenayah.

“Pedih rasa dalam hati saya apabila melihat seorang demi seorang anak buah saya dihadapkan ke mahkamah,” katanya.

Abdul Hamid juga dikenali sebagai Ketua Polis Negara yang lantang bersuara menegur warga Polis Diraja Malaysia (PDRM) dengan mendedahkan kes-kes anggota dan pegawai yang terlibat masalah integriti, salah guna kuasa dan salah laku serta lain-lain kes jenayah lagi.

Kelantangan dalam mendedahkan pelbagai kartel dalam pasukan bagaimanapun mendapat kritikan dan kecaman daripada pelbagai pihak termasuk warga PDRM sendiri dan ahli politik yang kurang senang dengan tindakannya dan menyifatkannya sebagai membuka pekung di dada.

Antara kejayaan besar polis di bawah kepimpinan Abdul Hamid ialah mematahkan cubaan penyeludupan dan pengedaran dadah di Pulau Pinang dengan nilai rampasan terbesar RM2.4 bilion, menggempur sindiket Macau Scam dan judi dalam talian yang turut membongkar penglibatan anggota dan pegawai PDRM sendiri.

Berikutan itu, seramai 31 warga PDRM yang dikenal pasti bersekongkol dengan sindiket Macau Scam dan kegiatan perjudian dalam talian itu diambil tindakan, antaranya akan dibuang kerja, penurunan pangkat atau memindahkan mereka ke jawatan tidak sensitif dan lain-lain lagi yang difikirkan adil dan setimpal oleh Suruhanjaya Pasukan Polis.

Apa pun bak kata Abdul Hamid, setiap yang bermula pasti akan berakhir dan mulai Selasa 4 Mei ini, tugas, amanah serta tanggungjawab itu akan digalas oleh Acryl Sani sebagai Ketua Polis Negara ke-13 untuk terus meningkatkan integriti dan maruah pasukan Sang Saka Biru. – Bernama


Rayuan MAIP mencelah prosiding penceraian Loh didengar 7 Februari 2023

PUTRAJAYA, 30 Safar 1444H, Selasa – Mahkamah Rayuan menetapkan 7 Feb tahun depan bagi mendengar rayuan Majlis Agama Islam dan Adat Istiadat Melayu Perlis (MAIPs) terhadap keputusan Mahkamah Tinggi tidak membenarkan ia mencelah prosiding perceraian Loh Siew Hong dan bekas suaminya Muhammad Nagahswaran Muniandy yang telah memeluk agama Islam.

MAIPs memohon mencelah prosiding itu bagi mengubah perintah penjagaan anak pasangan tersebut yang telah diberikan kepada Loh untuk membolehkan ia menyediakan pendidikan dan latihan yang Islamik serta zakat kepada ketiga-tiga kanak-kanak yang turut memeluk agama Islam bersama bapa mereka.

Dr Shamsher Singh Thind, seorang daripada peguam Loh, ketika dihubungi mengesahkan tarikh itu selepas pengurusan kes di hadapan Timbalan Pendaftar Mahkamah Rayuan Norshakinah Ahmad Kamarudin hari ini.

Beliau berkata tarikh itu telah ditetapkan semasa pengurusan kes sebelum ini dan pihak yang terbabit dalam rayuan tersebut bersetuju mengekalkannya.

“Pada pengurusan kes hari ini, pihak terbabit dimaklumkan bahawa Mahkamah Rayuan boleh mendengar rayuan itu pada bulan November dan Disember. Bagaimanapun, beberapa tarikh yang dicadangkan tidak sesuai untuk semua pihak, jadi tarikh asal dikekalkan,” katanya.

Pada 15 Jun lepas, Hakim Mahkamah Tinggi Evrol Mariette Peters menolak permohonan MAIPs untuk mencelah prosiding perceraian itu selepas memutuskan bahawa majlis berkenaan gagal membuktikan bahawa ia adalah pihak berkepentingan dalam kehidupan kanak-kanak terbabit.

MAIPs memfailkan permohonan untuk mencelah pada 7 Mac lepas bagi membolehkan ia mempunyai locus standi (hak yang sah di sisi undang-undang) bagi memohon variasi ke atas terma-terma perintah jagaan tunggal yang diberikan kepada Loh.

Loh, 34, telah diberikan hak penjagaan tunggal ke atas ketiga-tiga anaknya.

Pada 21 Feb lepas, ketiga-tiga beradik yang diletakkan di bawah penjagaan Jabatan Kebajikan Masyarakat telah diserahkan kepada Loh selepas Mahkamah Tinggi membenarkan permohonan habeas corpus beliau. – Bernama


Penduduk New Delhi adakan protes kutuk Islamofobia di India

DELHI, 15 Ramadan 1443H, Ahad – Penduduk di New Delhi mengadakan protes mengutuk Islamofobia yang berleluasa di seluruh negara ini, di tengah-tengah peningkatan keganasan anti-muslim selepas pertempuran antara penganut agama Hindu-Islam.

Dalam protes aman dianjurkan oleh rakyat yang menentang jenayah kebencian dan keganasan menyasarkan minoriti Islam di New Delhi, semalam penunjuk perasaan memegang sepanduk bertulis ‘tidak kepada Islamophobia’ dan ‘kehidupan muslim penting.’

Kes keganasan terhadap umat Islam telah dilaporkan di sekurang-kurangnya lapan negeri di India sejak beberapa hari kebelakangan ini semasa perarakan Ram Navami.

Penunjuk perasaan juga melaungkan slogan terhadap pemerintahan Perdana Menteri India, Narendra Modi beberapa hari selepas pertempuran Hindu-muslim meletus semasa perayaan keagamaan.

Polis India mengenakan perintah berkurung di satu bandar dan melarang perhimpunan lebih empat orang di bahagian tiga negeri yang diperintah oleh parti nasionalis Hindu Modi selepas pertempuran Ahad.

Parti Bharatiya Janata, parti nasionalis Hindu sayap kanan Modi telah dipersalahkan kerana mencetuskan ketegangan antara majoriti penganut Hindu dan muslim di negeri yang memerintah.

Sembilan orang ditahan di negeri Uttar Pradesh pada Jumaat atas tuduhan membakar rumah seorang lelaki Islam yang berkahwin dengan seorang wanita Hindu.

Keganasan terhadap umat Islam dan minoriti lain telah berlaku sejak pemisahan benua kecil pada 1947, tetapi dekad yang lalu menyaksikan peningkatan dramatik penguasaan Hindu sayap kanan.

Berdasarkan laporan kumpulan hak asasi manusia, Parti Bharatiya Janata yang memerintah telah menerima pakai pelbagai undang-undang dan dasar menghalalkan prasangka terhadap minoriti agama sejak beberapa tahun kebelakangan ini, khususnya umat Islam. – Agensi


Lebih 100 terbunuh letupan di kilang penapisan minyak haram di Nigeria

ABUJA, 22 Ramadan 1443H, Ahad – Lebih 100 orang terbunuh berikutan letupan di loji penapisan minyak haram di Imo, selatan Nigeria, lapor Agensi Berita Xinhua memetik sumber rasmi dan tempatan pada Sabtu.

Letupan berlaku lewat Jumaat di loji penapisan minyak haram di kawasan Egbema dekat sempadan antara Imo dan Rivers.

“Berlaku kebakaran di tapak loji haram yang mengakibatkan lebih 100 rentung dan mangsa tidak dapat dikenal pasti,” kata pesuruhjaya sumber petroleum di Imo, Goodluck Opiah.

Beliau berkata kerajaan sedang memburu pengendali penapisan minyak haram itu yang dipercayai telah melarikan diri.

Tapak penapisan minyak haram itu beroperasi dengan mencuri minyak mentah daripada saluran paip milik syarikat minyak.

Vandalisme saluran paip minyak dan kecurian minyak sering dilaporkan di Nigeria, menyebabkan ekonomi negara ini mengalami kerugian besar. – Bernama


Anwar kata ‘kelompok itu tetap bersekongkol pertahan harta mereka’

KUALA LUMPUR, 17 Zulhijjah 1444H, Khamis – Gabungan Pakatan Harapan (PH) dan Barisan Nasional (BN) pada Pilihan Raya Negeri (PRN) di enam negeri tidak akan terjejas, walaupun wujud kerjasama antara dua bekas Perdana Menteri, kata Datuk Seri Anwar Ibrahim.

Mengulas pertemuan antara Tun Dr Mahathir Mohamad dan Tan Sri Muhyiddin Yassin bagi merintis kerjasama untuk gerakan Proklamasi Orang Melayu baru-baru ini, Anwar yang juga Pengerusi PH berkata, ia bukanlah suatu perkara yang baharu.

“Kelompok itu tetap akan bersekongkol untuk mempertahankan cara mereka dan harta mereka. Jadi, kita bertanggungjawab untuk menyelamatkan negara tercinta,” katanya kepada pemberita selepas merasmikan International Social Wellbeing Conference 2023 di sini hari ini.

Mengenai keputusan MCA dan MIC untuk tidak bertanding bagi PRN yang diadakan Ogos ini, Anwar berkata, perkara itu telah dimaklumkan kepada beliau oleh kedua-dua presiden parti berkenaan.

“Mereka menyatakan peringkat ini tidak akan bertanding namun menyatakan sokongan…Saya mengucapkan terima kasih atas kesediaan mereka untuk membantu dan mempertahankan kedudukan Kerajaan Perpaduan,” katanya.

PRN yang melibatkan Kedah, Kelantan, Terengganu, Pulau Pinang, Selangor dan Negeri Sembilan dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos. – Bernama


KKM peroleh kelulusan ambil 8,302 petugas kontrak tangani COVID-19

PUTRAJAYA, 22 Ramadan 1442H, Selasa – Kementerian Kesihatan (KKM) telah memperoleh kelulusan Kementerian Kewangan untuk mengambil 8,302 petugas kesihatan kontrak menerusi inisiatif mengoptimumkan penggunaan sumber manusia bagi menangani pandemik COVID-19 di negara ini.

Menteri Kesihatan Datuk Seri Dr Adham Baba berkata petugas kesihatan kontrak yang diambil setakat April lepas meliputi 82 pegawai sains, jururawat seramai 4,472 orang, penolong pegawai perubatan (2,249), juruteknologi makmal perubatan (666), penolong pegawai persekitaran (340) dan juru x-ray diagnostik (293).

“Jumlah tersebut termasuk kelulusan oleh Kementerian Kewangan bagi menyambung perkhidmatan sejumlah 200 orang kaunselor yang kini menyediakan khidmat kaunseling dan sokongan kesihatan mental kepada pelanggan di klinik kesihatan di seluruh negara,” katanya dalam satu kenyataan hari ini.

Beliau berkata kerajaan juga telah bersetuju meluluskan pelantikan semula 3,622 pegawai perubatan, pegawai pergigian dan pegawai farmasi untuk tempoh satu tahun lagi dengan kos emolumen sebanyak RM 289.69 juta.

“Pembaharuan kontrak akan dimaklumkan kepada pegawai sebelum kontrak sedia ada berakhir,” katanya.

Dr Adham berkata KKM juga telah melantik 3,042 orang Personel MySTEP bagi membantu tugas-tugas bukan klinikal di seluruh fasiliti kesihatan dan institusi di bawah kementerian.

Berdasarkan situasi semasa jangkitan COVID-19 di beberapa buah negeri, KKM telah melaksanakan mobilisasi dalaman petugas kesihatan melibatkan pelbagai skim perkhidmatan seperti pakar perubatan klinikal, pakar perubatan kesihatan awam, pegawai perubatan, pegawai sains, penolong pegawai perubatan dan jururawat.

Seramai 648 petugas kesihatan telah dimobilisasi ke Sarawak, manakala sejumlah 366 lagi dihantar ke Kelantan mulai 26 April lepas, katanya.

“Inisiatif seperti ini akan diteruskan dari semasa ke semasa berdasarkan keperluan kritikal di negeri-negeri tertentu di samping memastikan keperluan sedia ada di negeri lain tidak terjejas,” katanya.

Beliau merakamkan penghargaan kepada Jabatan Perkhidmatan Awam, Kementerian Sains, Teknologi dan Inovasi, Agensi Pengurusan Bencana Negara, kementerian dan agensi awam serta pentadbiran kerajaan negeri yang telah memobilisasikan anggota masing-masing membantu KKM di penempatan seperti Crisis Preparedness and Response Centre (CPRC), Pusat Kuarantin dan Rawatan Berisiko Rendah (PKRC), COVID-19 Assessment Centre dan Pusat Pemberian Vaksin di seluruh negara.

Seramai 306 anggota Kumpulan Pelaksana seperti penolong pegawai tadbir, pembantu tadbir (Perkeranian/Operasi), pembantu tadbir (Kewangan), pegawai khidmat pelanggan dan pemandu telah dimobilisasi bagi membantu Jabatan Kesihatan Negeri dan Pejabat Kesihatan Daerah.

“Kementerian berharap pelaksanaan inisiatif ini dapat meningkatkan lagi kecekapan dan keberkesanan dalam usaha kerajaan menangani penularan pandemik wabak COVID-19 di negara ini,” katanya. – Bernama


Dividen TH 2022 kekal 3.1 peratus

KUALA LUMPUR, 7 Syawal 1444H, Jumaat – Lembaga Tabung Haji (TH) hari ini mengumumkan agihan keuntungan 3.1 peratus selepas zakat bagi tahun kewangan 2022.

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar ketika mengumumkan perkara itu berkata, agihan keuntungan berkenaan melibatkan jumlah sebanyak RM2.65 bilion dan akan memberi manfaat kepada lebih 8.7 juta pendeposit TH.

Beliau turut mengumumkan TH mencatatkan pendapatan kasar RM3.8 bilion bagi tahun 2022 berbanding RM3.72 bilion pada tahun 2021.

“Agihan keuntungan ini adalah kompetitif mengambil kira antara lainnya kadar agihan bagi tahun 2022 adalah lebih tinggi daripada purata kadar deposit tetap perbankan Islam bagi tempoh 12 bulan, iaitu 2.34 peratus, dan zakat telah dilunaskan bagi pihak pendeposit,” katanya pada sidang media di sini hari ini.

Turut hadir Pengerusi TH, Tan Sri Azman Mokhtar dan Pengarah Urusan Kumpulan yang juga Ketua Pegawai Eksekutif TH, Datuk Seri Amrin Awaluddin dan Pengarah Eksekutif Kewangan Kumpulan TH, Mustakim Mohamad.

Menurut Mohd Na’im, pengiraan agihan keuntungan tahun 2022 adalah berdasarkan purata baki minimum bulanan yang disimpan sepanjang tahun iaitu sebagaimana pengiraan tahun-tahun sebelum ini.

“Agihan ini telah ditolak zakat berjumlah RM97 juta yang dilunaskan kepada semua Majlis-majlis Agama Islam Negeri bagi pihak pendeposit TH.

“Para pendeposit tidak perlu lagi membayar zakat ke atas wang simpanan serta agihan keuntungan yang diterima. Sehingga kini, TH telah melunaskan zakat  berjumlah RM1.27 bilion,” katanya.

Beliau berkata pendeposit TH boleh memeriksa keuntungan yang dikreditkan ke akaun masing-masing bermula 12 tengah hari esok, menerusi platform THiJARI, kaunter TH, kaunter Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank Islamic, CIMB Islamic dan AmBank Islamic.

Sementara itu, Mustakim berkata, kadar agihan keuntungan TH tahun 2022 adalah sama dengan tahun 2021 iaitu 3.1 peratus namun ada peningkatan tujuh peratus daripada jumlah agihan keuntungan iaitu RM2.65 bilion pada tahun 2022 berbanding RM2.46 bilion pada tahun sebelumnya.

Mustakim berkata, kenaikan jumlah agihan keuntungan itu adalah disebabkan peningkatan simpanan dalam akaun pendeposit TH.-  Bernama


Rundingan dengan Dong Jiao Zong hanya muslihat tersembunyi untungkan mereka

Oleh Ainul Illia Meor Suzurudin

BANGI, 19 Jamadilawal 1442H, Ahad – Jika pertubuhan radikal Cina, Dong Jiao Zong berterusan bersikap rasis yang melampau, tindakan itu hanya merugikan bangsa Cina pada masa hadapan.

Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy berkata, sikap pertubuhan itu akan melahirkan generasi muda bangsa Cina yang memisahkan diri daripada warisan utama negara dan juga bangsa teras Melayu.

“Generasi muda bangsa Cina yang lahir daripada aliran vernakular akan membayar harga yang mahal kerana mengikut telunjuk Dong Jiao Zong secara membuta tuli.

“Tindakan Dong Jiao Zong hari demi hari yang konsisten ‘memerangi’ kaedah pelaksanaan pembelajaran yang mahu diimplementasikan oleh Kementerian Pendidikan hanya membakar segala jambatan perpaduan antara kaum,” katanya kepada Ismaweb.net, hari ini.

Terdahulu, Dong Jiao Zong membantah cadangan penggunaan ‘manual kepelbagaian bahasa’ oleh Timbalan Menteri Pendidikan, Datuk Dr Mah Hang Soon untuk menghidupkan semula pengajaran dan pembelajaran mata pelajaran bahasa Melayu Tahun 4 SJKC dan SJKT.

Menerusi kenyataan bersama dalam hantaran di Facebook Dong Zong pada 21 Disember lalu, Dong Jiao Zong mendedahkan hasil soal selidik yang mendapati hampir semua ibu bapa pelajar Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) membantah modul ‘pengenalan Jawi’ Tahun 4.

Pertubuhan itu mendakwa, 1,298 buah SJKC, 98.23 peratus (1,275) membantah pelaksanaan pengajaran dan pembelajaran Jawi dan hanya 23 buah SJKC yang bersetuju.

Mengulas perkara itu, Ustaz Shuhaib meminta kerajaan serta Kementerian Pendidikan untuk bertegas dengan keputusan yang telah dibuat demi kebaikan dan masa depan semua pelajar yang berbilang kaum

“Sebarang rundingan dengan Dong Jiao Zong hanyalah muslihat tersembunyi yang mencari keuntungan diri mereka sahaja.

“Semua rakyat Malaysia mesti mengamalkan pepatah Melayu iaitu ‘di mana bumi dipijak, di situ langit dijunjung’.

“Dong Jiao Zong mesti mentaati peraturan dan ketetapan di negara ini apabila mendiami tanah air ini,” katanya.


Isu kerusi bertindih antara BN, PH selesai: Ahmad Zahid

PUTRAJAYA, 24 Zulhijjah 1444H, Khamis – Barisan Nasional (BN) dan Pakatan Harapan (PH) telah menyelesaikan semua isu berkaitan pertindihan kerusi, kata Datuk Seri Dr Ahmad Zahid Hamidi.

Pengerusi BN berkata, dengan selesainya semua isu ini, BN kini akan menumpukan perhatian kepada pilihan raya.

Bagaimanapun, beliau enggan mendedahkan kawasan ‘bertanding’ itu, yang dipercayai melibatkan satu atau dua kerusi.

“Ia adalah perkara dalaman antara Barisan dan Pakatan. Marilah kita selesaikan sesama sendiri. Malah ia sudah pun selesai,” katanya dalam kenyataan, hari ini.

Difahamkan, Ahmad Zahid dan Pengerusi PH, Datuk Seri Anwar Ibrahim mengadakan pertemuan empat mata selepas mesyuarat Majlis Perundingan Pimpinan Kerajaan Perpaduan pada Selasa malam untuk memuktamadkan perkara itu.

Ditanya sama ada kerusi berkenaan diberikan kepada BN, Ahmad Zahid berkata, tidak kira siapa yang mendapat kerusi itu tetapi parti dalam kerajaan perpaduan mengamalkan kebersamaan, persefahaman dan memberi dan menerima.

Timbalan Perdana Menteri itu berkata, akan BN bertanding lebih sedikit daripada 100 kerusi dalam pilihan raya yang akan diadakan di Negeri Sembilan, Selangor, Pulau Pinang, Kedah, Kelantan dan Terengganu.

Gabungan itu akan mengumumkan semua calonnya pada 21 Julai.


Gangguan air: 811 kawasan pulih setakat 6.30 petang

KUALA LUMPUR, 18 Muharram 1442H, Ahad – Bekalan air di 811 kawasan atau 62.7 peratus daripada 1,292 kawasan terlibat gangguan bekalan air tidak berjadual di tujuh wilayah sekitar Lembah Klang pulih sepenuhnya setakat 6.30 petang Ahad.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata baki 481 kawasan masih dalam proses pemulihan.

Wilayah Kuala Selangor mencatat peratusan pemulihan paling tinggi iaitu 99.2 peratus, diikuti Hulu Selangor (94.1 peratus); Gombak (66.4 peratus); Petaling (66.1 peratus); Kuala Langat (50 peratus); Kuala Lumpur (41.3 peratus); dan Klang/Shah Alam (24.2 peratus).

“Pengguna dinasihat supaya tidak menyimpan dan menggunakan air berlebihan bagi memastikan proses pemulihan bagi kawasan-kawasan yang masih terjejas berjalan lancar dan mengikut jadual pelan pemulihan Air Selangor.

“Air Selangor juga memberi jaminan bahawa kualiti bekalan air yang diagihkan kepada pengguna adalah selamat dan menepati piawaian Kementerian Kesihatan,” katanya dalam kenyataan di sini.

Ganguan bekalan air itu bermula sejak Khamis apabila Loji Rawatan Air (LRA) Sungai Selangor Fasa 1, Fasa 2, Fasa 3, dan Rantau Panjang dihenti tugas akibat pencemaran sumber air mentah.

Sementara itu, Air Selangor juga menafikan mesej viral melalui aplikasi WhatsApp dan media sosial mengenai bekalan air yang akan ditutup semula dan catuan akan dilakukan, serta isu kualiti air yang tidak selamat di premis, yang perlu dibiarkan selama sehari sebelum boleh digunakan. – Bernama